Blackpink ada 60 juta pelanggan YouTube
Oleh KOSMO!

14 April 2021, 12:28 pm
SEOUL – Kumpulan sensasi Korea Selatan, Blackpink mencipta sejarah tersendiri apabila memiliki lebih 60 juta pengikut di seluruh dunia yang melanggan saluran YouTube mereka, lapor agensi berita Yonhap semalam.
Angka itu adalah jumlah terbesar bagi mana-mana artis Korea Selatan dan kedua terbesar dalam kalangan penghibur antarabangsa, demikian menurut syarikat pengurusan Blackpink, G Entertainment.
Jumlah pelanggan saluran YouTube Blackpink yang dianggotai empat penyanyi wanita itu mencecah 60 juta sekitar pukul 6 pagi semalam (waktu tempatan), manakala tontonan kumulatif mencapai lebih 17 bilion.
Klip video kumpulan tersebut yang mencatat tontonan paling banyak termasuk lagu Ddu-du Ddu-du pada 2018 berjumlah 1.5 bilion tontonan, manakala karya pecah panggung, Kill This Love ditonton lebih 1.2 bilion kali setakat ini.
Blackpink muncul sebagai kumpulan wanita dengan jumlah pelanggan YouTube paling ramai pada Julai 2020 sekali gus mengatasi penyanyi Amerika Syarikat, Ariana Grande. Kumpulan itu membuat debut pada 2016.
Bilangan peminat yang mengikuti saluran YouTube kumpulan itu dijangka terus meningkat dan akan mengatasi pemuzik tersohor seperti Eminem, Ed Sheeran dan Marshmello dalam tempoh beberapa bulan akan datang.

Penyanyi dan penulis lagu dari Kanada, Justin Bieber merupakan pemuzik dengan pelanggan saluran YouTube paling ramai iaitu 62.4 juta orang setakat semalam. – Agensi


Tok Mat bakal digantung seumur hidup
Oleh MUHAMMAD RIDUAN MOHD HANAFIAH

14 April 2021, 11:30 am
PRESIDEN Persatuan Sepak Takraw Malaysia (PSM), Datuk Seri Ahmad Ismail menerima tamparan hebat apabila bakal digantung seumur hidup sekiranya didapati bersalah membuat pertuduhan dengan niat menjatuhkan maruah Persekutuan Sepak Takraw Asia (Astaf).
Presiden Astaf, Datuk Abdul Halim Kader dalam satu kenyataan yang dikeluarkan semalam menjelaskan, badan induk sepak takraw Asia itu bakal mengambil tindakan disiplin terhadap Ahmad yang mengeluarkan kenyataan berbaur fitnah atas kapasiti selaku Timbalan Presiden persekutuan itu.
Katanya, Ahmad berdepan empat pertuduhan termasuk pelanggaran Artikel 5.5 undang-undang Astaf dengan menghantar surat kepada Majlis Olimpik Asia dan Jawatankuasa Olimpik Antarabangsa dengan harapan mereka akan campur tangan terhadap keputusan pemilihan yang berlangsung 1 Mac lalu.
Ahmad atau lebih dikenali sebagai Tok Mat sebelum ini secara terbuka mendakwa terdapat unsur penipuan pada pemilihan Astaf kali ini selepas beliau bersama dua lagi calon PSM tewas tanpa mendapat sebarang undi daripada 30 perwakilan yang dibenarkan mengundi pada pemilihan Astaf.
“Berdasarkan prosedur disiplin yang ditetapkan, tertuduh diberikan masa 14 hari untuk memberikan maklum balas.
“Selepas Jawatankuasa Disiplin Astaf menerima maklum balas bertulis, kami akan mengadakan sesi perbicaraan bagi memutuskan bentuk tindakan yang boleh diambil sama ada penggantungan, digugurkan keahlian, denda, penggantungan seumur hidup atau kombinasi beberapa hukuman.

“Pada masa sama, Ahmad digantung daripada sebarang aktiviti berkaitan sepak takraw termasuk memegang sebarang jawatan di dalam persatuan sehingga perbicaraan selesai,” katanya.
Terdahulu, pertikaian membabitkan dua badan induk, Astaf dan PSM bermula selepas Ahmad berhasrat untuk mengheret Astaf ke Mahkamah Timbang Tara Sukan (CAS) atas dakwaan berlaku penyelewengan ketika pengundian Kongres Astaf yang berlangsung pada 1 Mac lalu.


Beg tangan lagi mahal daripada pesawat
Oleh KOSMO!

14 April 2021, 1:25 pm
PARIS – Sebuah beg tangan jenama Louis Vuitton baru-baru ini tular kerana dilaporkan berharga lebih mahal daripada sebuah pesawat ringan, lapor portal berita Oddity Central kelmarin.
Beg tangan memiliki bentuk seperti pesawat komersial dengan corak ikonik jenama terkenal itu berharga AS$39,000 (RM161,226).
Ia merupakan sebahagian daripada koleksi jenama mewah tersebut pada tahun ini dan merupakan rekaan pereka pakaian lelaki artistik, Virgil Abloh.
Rekaan Abloh sebelum ini menjadi sasaran pengkritik-pengkritik fesyen.
Digelar bag Keepall, tas tangan itu memiliki bentuk pesawat komersial mini, lengkap dengan ekor, sayap, empat enjin dan ukiran logo Louis Vuitton.
Foto-foto beg tangan itu telah dimuat naik beberapa bulan lalu, namun mula tular selepas seorang pengguna Twitter, Valeska membandingkan harganya dengan harga pesawat Cessna terpakai.

Pesawat tersebut dijual pada harga AS$32,300 (RM133,528) di laman jualan online, eBay.
“Anda boleh membeli sebuah pesawat sebenar dengan harga yang lebih rendah,” tulisnya.
Tidak dapat dipastikan sama ada beg itu hanyalah aksesori fesyen atau ia mempunyai fungsi penyimpanan barang. – Agensi


Lebih ramai tali barut Geng Nicky akan diberkas
Oleh MOHD SHARKAWI LONDING

14 April 2021, 12:55 pm
JOHOR BAHRU – Polis akan membuat lebih ramai lagi tangkapan ke atas individu yang mempunyai kaitan dengan kumpulan jenayah terancang yang diketuai ahli perniagaan dalam buruan, Datuk Seri Nicky Liow Soon Hee.
Ketua Polis Johor, Datuk Ayob Khan Mydin Pitchay berkata, tangkapan ke atas mereka akan dibuat dalam masa terdekat termasuk pegawai dan anggota polis yang terlibat.
Jelasnya, buat masa ini senarai nama penguat kuasa itu tidak boleh didedahkan kerana boleh mengganggu siasatan.
“Saya tidak akan mendedahkan senarai nama tersebut, itu yang pertama.
“Saya sudah tekankan bahawa senarai 34 individu yang didedahkan Tan Sri IGP (Ketua Polis Negara, Tan Sri Abdul Hamid Bador), kita akan mengambil tindakan di bawah jenayah terancang.
“Saya tidak akan memanggil mereka (pegawai dan anggota polis), kita akan tangkap, hasil siasatan mendapati benda itu (hasil siasatan) berkembang dan yang pastinya akan lebih ramai lagi akan ditangkap, tunggu dan lihat,” katanya.

Beliau berkata demikian pada sidang akhbar di Ibu Pejabat Polis Kontinjen (IPK) Johor di sini hari ini.
Pada 30 Mac lalu, Ketua Polis Negara, Tan Sri Hamid Bador mendedahkan terdapat 34 pegawai dan anggota agensi penguat kuasa disyaki bersekongkol dengan kumpulan Geng Nicky yang dikaitkan dengan Pengasas Winner Dynasty Grou, Datuk Seri Nicky Liow Soon Hee.
Dalam sidang akhbar sama, Abdul Hamid turut memberitahu seramai 68 ahli kumpulan jenayah terbabit diberkas termasuk lapan orang kenamaan bergelar Datuk Seri dan Datuk.- K! ONLINE


KBS arahkan SIC tangguh kejohanan drag
Oleh SUBKHI SUDARJI

14 April 2021, 11:34 am
PUTRAJAYA – Litar Antarabangsa Sepang (SIC) diarahkan menangguhkan sebarang kejohanan drag buat sementara waktu sehinggalah Kementerian Belia dan Sukan (KBS) berpuas hati dengan penilaian semula dan penambahbaikan ke atas protokol pengurusan venue di SIC.
KBS berkata, keputusan itu susulan perjumpaan bersama Ketua Pegawai Eksekutif SIC, wakil MUSC Motorsports dan pihak Motorsports Association of Malaysia (MAM) pada 9 April lalu.
“Pihak MUSC Motorsports juga tidak dibenarkan untuk menganjurkan sebarang kejohanan drag di SIC dan mana-mana litar buat sementara ini sehingga diberi kebenaran oleh pihak KBS dan pihak berwajib,” katanya dalam satu kenyataan malam tadi.
KBS berkata, lain-lain aktiviti sukan permotoran yang akan dilaksanakan di SIC adalah dibenarkan tertakluk kepada kebenaran pihak KBS dan pihak berwajib serta pematuhan ke atas prosedur operasi standard (SOP) sepenuhnya.
Katanya, KBS memandang serius berhubung insiden pelanggaran SOP Sukan dan Rekreasi yang ditetapkan memandangkan pihak kementerian sedang mempergiatkan usaha untuk menghidupkan semula industri sukan yang terjejas teruk berikutan pandemik Covid-19.
“KBS berharap agar semua penggiat dan peminat sukan dapat memberikan kerjasama dan menjalankan tanggungjawab masing -masing dengan mematuhi SOP yang ditetapkan oleh kerajaan,” tegasnya.

Sabtu lalu Kosmo! Online melaporkan Musc Drag Racing dikenakan kompaun RM20,000 selepas dikesan melanggar SOP semasa penganjuran MUSC SIC Sepang Drag Cars Test & Tune 2021.
Penganjuran tersebut merupakan aktiviti pertama yang dibenarkan dengan kehadiran 2,000 penonton ke Sepang, namun pihak penganjur dilihat gagal mematuhi SOP dengan baik. – K! ONLINE


Seramai 1,050,138 individu telah divaksin
14 April 2021, 1:25 pm
PETALING JAYA – Seramai 1,050,138 individu telah menerima suntikan vaksin Covid-19 di bawah Program Imunisasi Covid-19 Kebangsaan (PICK) sehingga pukul 11.59 malam semalam.
Jawatankuasa Khas Jaminan Akses Bekalan Vaksin Covid-19 (JKJAV) menerusi Twitter berkata, seramai 632,668 individu telah menerima suntikan bagi dos pertama sementara bagi dos kedua pula seramai 417,470.
“Selangor mencatatkan jumlah tertinggi dengan (86,577), penerima dos pertama diikuti Sarawak (65,580) dan Kuala Lumpur (62,724). Bagi dos kedua, didahului Selangor dengan (57,664), Perak (47,007) dan Sabah (42,344),” katanya.
Dalam pada itu, JKJAV turut memaklumkan sehingga pukul 11.59 malam semalam, seramai 8,687,372 atau 35.8 peratus telah berdaftar untuk menerima suntikan vaksinasi Covid-19.
“Selangor mencatatkan jumlah pendaftaran yang tertinggi iaitu sebanyak (2,306,344), diikuti Johor (1,091,919), Sarawak (771,848), Kuala Lumpur (704,022), Perak (636,489) dan Pulau Pinang (602,603),” ujarnya.
JKJAV turut memberitahu, fasa kedua akan bermula dalam masa yang terdekat dan orang ramai yang masih belum membuat pendaftaran untuk mendapatkan vaksin Covid-19 boleh mendaftar melalui MySejahtera, laman web JKJAV di www.vaksincovid.gov.my atau hubungi Talian Pendaftaran Vaksinasi Covid-19 Kebangsaan di 1800-888-828. – K! ONLINE


Amani Vanila Temerloh produk pelancongan baharu Pahang
Oleh KOSMO!

14 April 2021, 12:50 pm
Oleh SALEHUDIN MAT RASAD
TEMERLOH – Amani Vanila Temerloh (AVT) yang menjadi pelopor industri vanila negara kini melangkah setapak lagi apabila diangkat menjadi produk baharu pelancongan Pahang.
Pengerusi Jawatankuasa Pelancongan, kebudayaan, Alam Sekitar, Perladangan dan Komoditi negeri, Datuk Seri Mohd. Sharkar Shamsuddin berkata, keunikan dan tarikan AVT membuatkannya amat berpotensi untuk menjadi satu tarikan baharu pelancong dalam dan luar negara.
“AVT menjadi pelopor dan pengeluar utama industri vanila di Malaysia dan produk baharu pelancongan berasaskan makanan dikenali emas hijau yang popular di seluruh dunia.
“Industri vanila yang dipelopori AVT berjaya menarik perhatian bukan sahaja rakyat Malaysia tetapi rakyat asing untuk datang melihat tumbuhan itu sambil menikmati produk hiliran tanaman komersial tersebut,” katanya pada majlis perasmian Farm Nursery dan Cafe Amani Vanilla Temerloh di Kafe Amani Vanilla Temerloh di sini hari ini.
Hadir sama Pengarah Tourism Malaysia Pahang, Datuk Ishak Mokhtar dan pengusaha AVT, Mohamad Feisal Mohamed Norawi.

Menurut Mohd. Sharkar, walaupun baharu, AVT dilihat terus mendapat sambutan yang baik daripada rakyat negara ini.
Bahkan, katanya, AVT juga dilihat berjaya menghasilkan aiskrim vanila menggunakan vanila asli seterusnya mendapat permintaan yang tinggi.
“Walaupun kuantiti pengeluaran masih kecil tetapi kemampuannya meletakkan industri vanila sebagai ‘produk emas` terbaharu untuk diusahakan secara komersial sangat mengagumkan,” ujarnya. – K! ONLINE


Bekalan vaksin stabil mulai Jun
Oleh MOHD. HUSNI MOHD. NOOR

14 April 2021, 1:01 pm
PUTRAJAYA – Menteri Penyelaras Program Imunisasi Covid-19 (PICK), Khairy Jamaluddin Abu Bakar sekali lagi menegaskan bahawa bekalan vaksin Covid-19 dijangka lebih stabil dan mencukupi untuk keperluan rakyat Malaysia mulai Jun depan.
Beliau berkata, jangkaan itu diperoleh berdasarkan jadual penghantaran bekalan vaksin oleh pembekal.
Menurutnya, buat masa ini, permintaan bagi bekalan vaksin di seluruh dunia mengatasi penawaran.
“Apa yang paling penting, graf menunjukkan bahawa negara akan mempunyai cukup bekalan untuk memastikan kita mencapai sasaran 80 peratus penduduk divaksin sebelum akhir tahun ini.
“Ramai tertanya-tanya mengapa kadar vaksinasi kelihatan perlahan dan saya ingin jelaskan bahawa program vaksinasi akan berjalan hingga akhir tahun dan akan dilaksanakan secara berperingkat,” katanya dalam satu kenyataan hari ini.
Khairy Jamaluddin berkata, salah satu sebab utama bekalan vaksin di Malaysia dan negara berpendapatan sederhana lain rendah adalah kerana negara-negara kaya telah ‘membolot’ pasaran vaksin Covid-19.

Beliau berkata, sebahagian negara kaya membeli vaksin antara tiga hingga lima kali, malah, banyak syarikat farmaseutikal cenderung memilih negara kaya ini atas alasan yang cukup jelas.
“Itu sebabnya Malaysia kini terpaksa menyeimbangkan portfolio vaksin Covid-19 dengan bukan sahaja memasukkan bekalan dari Barat (Pfizer dan AstraZeneca) malah dari  selain negara lain seperti Sinovac (China).
“Saya akan terus berusaha agar bekalan vaksin lebih cepat tiba, namun pada masa sama, rakyat diminta terus patuh SOP dan menunggu giliran masing-masing,” katanya.
Katanya, fasa satu bagi PICK akan berakhir tidak lama lagi dan fasa dua membabitkan individu berusia 60 tahun ke atas dan mereka yang mempunyai penyakit kronik akan bermula minggu depan. – K! ONLINE


Pegawai Baitulmal MAINS makan suap didakwa
Oleh NOR SHAFAWATI YUP

14 April 2021, 12:23 pm
SEREMBAN – Seorang pegawai Baitulmal didakwa di Mahkamah Sesyen di sini hari atas dua pertuduhan iaitu menggunakan jawatannya untuk mendapatkan suapan dan menyalahgunakan harta kepunyaan Majlis Agama Islam Negeri Sembilan (MAINS) empat tahun lalu.
Bagaimanapun tertuduh, Mohd. Hasbollah Ahmad, 36, mengaku tidak bersalah selepas kesemua pertuduhan dibacakan di hadapan Hakim Madihah Harullah.
Bagi pertuduhan utama, Mohd. Hasbollah yang bertugas sebagai Pegawai Baitulmal daerah Kuala Pilah, Negeri Sembilan didakwa telah menggunakan jawatannya untuk mendapatkan suapan iaitu mengesahkan permohonan sebuah syarikat Al Baiquni Enterprise yang melaksanakan kerja cenderahati bagi Program Hari Raya untuk asnaf dan fakir miskin di sekitar Kuala Pilah.
Tertuduh didakwa mempunyai kepentingan dan telah mengambil keuntungan berhubung kerja pembekalan tersebut dan kesalahan dilakukan pada 5 Jun 2017 di Pejabat Baitulmal Kuala Pilah.
Manakala bagi pertuduhan pilihan, juga pada Jun 2017 tertuduh sebagai seorang penjawat awam iaitu Pegawai Baitulmal didakwa menyalahgunakan harta iaitu sejumlah wang tunai RM4,178 kepunyaan MAINS di lokasi yang sama.
Pertuduhan dibuat mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 di mana tertuduh berdepan hukuman penjara sehingga 20 tahun dan didenda tidak kurang lima kali ganda nilai suapan atau RM10,000 mengikut mana-mana yang tinggi, jika sabit kesalahan. – K! ONLINE


JAS temui 20 guni sisa buangan klinikal
Oleh ZULKIFLI MANZOR

15 April 2021, 8:36 pm
PETALING JAYA – Jabatan Alam Sekitar (JAS) mengesan sebanyak 20 guni mengandungi sisa buangan klinikal dilonggokkan di hadapan sebuah premis di Taman Seri Melati, Selayang Selasa lalu.
Menteri Alam Sekitar, Datuk Tuan Ibrahim Tuan Man berkata, sisa buangan klinikal tersebut dipercayai diperolehi dari sebuah pusat hemodialisis di Taiping, Perak.
“Seorang lelaki telah ditahan dan mengaku bertanggungjawab. Arahan telah dikeluarkan untuk melupuskan sisa buangan klinikal itu di lokasi dilesenkan oleh JAS.
“Kertas siasatan akan dibuka di bawah Seskyen 34 (B) Akta Kualiti Alam Sekitar (AKAS) 1974,” katanya dalam satu kenyataan hari ini.
Sementara itu, sumber JAS memaklumkan, premis itu disyaki dijadikan sebagai lokasi transit simpanan sisa buangan klinikal sebelum mahu dilupuskan.
Menurut sumber, sisa klinikal seperti picagari, jarum suntikan dan bekas plastik drip itu berisiko menyebarkan penyakit kerana tidak diuruskan secara betul.

“Lelaki berusia lingkungan 40-an disyaki operator haram ditahan di premis berkenaan pada hari yang sama,” katanya. – K! ONLINE


Penghuni cemas lima rumah di Pondok Fauzi terbakar
Oleh NUR SYAZWANA MANSOR

15 April 2021, 11:49 pm
YAN – Penghuni Pondok Fauzi di sini cemas apabila lima buah rumah di kawasan pondok pengajian Islam itu terbakar dalam kejadian kira-kira pukul 9.30 malam ini.
Kejadian bagaimanapun tidak melibatkan mangsa kerana difahamkan kebakaran berlaku ketika penghuni sedang menunaikan solat tarawih di surau
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kejadian pada pukul 9.38 malam.
“Pusat Gerakan Operasi JBPM Kedah menerima panggilan kebakaran rumah melalui MERS 999 dan mengarahkan satu jentera Light Fire Rescue Team (LFRT) Balai Bomba dan Penyelamat (BBP) Yan ke lokasi kejadian.
“Kita kemudian memohon bantuan satu jentera FRT dan satu jentera EMRS dari BBP Guar Chempedak serta memohon bantuan Pasukan Bomba Sukarela berdekatan,” katanya ketika dihubungi di sini hari ini.
Kata beliau, sebaik tiba di lokasi kejadian didapati  kebakaran melibatkan lima buah rumah dua tingkat dan api berjaya dikawal pada pukul 10.10 malam.

Tambahnya, penilaian awal kemusnahan akibat kebakaran kelima-lima buah rumah tersebut adalah hampir 90 peratus.
“Kerja-kerja overhaul sedang dijalankan di lokasi kejadian,” ujarnya. – K! ONLINE


Bazar di Wilayah Persekutuan ditutup jika cetus jangkitan
Oleh YATIMIN ABDULLAH

15 April 2021, 10:02 pm
KOTA BHARU – Perintah penutupan serta-merta akan dikeluarkan jika bazar Ramadan atau Aidilfitri di Wilayah Persekutuan dikesan menjadi punca penularan wabak Covid-19.
Menteri Wilayah Persekutuan, Tan Sri Annuar Musa berkata, beliau mahu 66 pengusaha bazar di Kuala Lumpur dan Putrajaya menitikberatkan aspek pematuhan prosedur operasi standard (SOP) yang ditetapkan.
Menurutnya, Kementerian Wilayah Persekutuan telah mengariskan beberapa perkara penting yang perlu dipatuhi oleh para pengusaha bazar yang telah mendapat kelulusan untuk beroperasi.
“Kita mahu mereka (pengusaha) mengambil tanggungjawab dengan memperketatkan SOP iaitu memastikan pintu masuk dan keluar di bazar diasingkan.
“Pihak kementerian juga tidak mahu urusan keluar masuk ke bazar tanpa melalui laluan sah,” katanya selepas menyampaikan Sumbangan Bakul Makanan Sempena Ramadan Parlimen Ketereh di Kampung Padang Halban di sini hari ini.
Mengulas lanjut, Annuar memberitahu, beliau turut menerima laporan bergambar bahawa terdapat ramai pengunjung dan peniaga bazar yang mengambil mudah aspek pematuhan SOP.

Menurut Ahli Parlimen Ketereh itu, selain peniaga bazar Ramadan, pematuhan SOP yang ketat perlu dilakukan oleh peniaga bazar di Jalan Tuanku Abdul Rahman (TAR), Kuala Lumpur yang akan memulakan operasi pada Sabtu ini. – K! ONLINE


PKPD di empat lokaliti di Sarawak ditamatkan
Oleh EDDY AQMAL MOHAMED HAMIDI

15 April 2021, 7:16 pm
PETALING JAYA – Kerajaan hari ini mengumumkan tentang penamatan penguatkuasaan Perintah Kawalan Pergerakan Diperketatkan (PKPD) di empat lokaliti di Sarawak dan satu di Sabah bermula hari ini dan esok.
Menteri Kanan (Pertahanan), Datuk Seri Ismail Sabri Yaakob berkata, lokaliti yang ditamatkan PKPD di Sarawak adalah di Kampung Baji, Sarikei; Sungai Rassau, Batang Igan, Daerah Matu, Bahagian Mukah; Kampung Binyu Lama, Bahagian Kuching dan Kampung Binyu Baru, Bahagian Samarahan.
“PKPD yang ditamatkan di Sabah pula adalah di Perumahan Kilang Sungai Tenegang, Kinabatangan, Sabah.
“Kementerian Kesihatan (KKM) memaklumkan terdapat penurunan kes di kelima-lima lokaliti tersebut dan kluster adalah terkawal manakala semua kes positif sudah dirawat selain kontak rapat juga telah diasingkan,” katanya menerusi satu kenyataan hari ini.
Menurut Ismail Sabri, setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju menamatkan PKPD di kelima-lima lokaliti tersebut.
“PKPD di Kampung Binyu Lama, Bahagian Kuching dan PKPD di Kampung Binyu Baru, Bahagian Samarahan, Sarawak sebelum ini dijadualkan tamat pada 17 April ini namun kerajaan telah bersetuju untuk menamatkannya hari ini.

“PKPD di Kampung Baji, Sarikei; Sungai Rassau, Batang Igan, Daerah Matu, Bahagian Mukah, Sarawak dan PKPD di Perumahan Kilang Sungai Tenegang, Kinabatangan, Sabah pula akan ditamatkan mengikut jadual asal iaitu pada 16 April (esok),” katanya.
Dalam pada itu, Ismail Sabri turut mengumumkan tentang pelanjutan PKPD di dua kawasan iaitu di Daerah Tawau, Sabah dan Sekolah Henry Gurney, Telok Mas, Melaka.
“Sebelum ini, PKPD di dua kawasan tersebut dijadualkan akan ditamatkan esok namun KKM melaporkan terdapat banyak kes baharu dikesan di Daerah Tawau dan masih berlaku penularan jangkitan serta jangkaan pertambahan kes positif di Sekolah Henry Gurney, Telok Mas, Melaka.
“Susulan itu, kerajaan telah bersetuju untuk melanjutkan PKPD di dua kawasan itu bermula 17 April sehingga 30 April depan,” jelas beliau.
Tambah Ismail Sabri, kerajaan akan turut menguatkuasakan Perintah Kawalan Pergerakan (PKP) di daerah Sandakan, Sabah dan PKPD di Sekolah Menengah Ugama (SMU)(Arab) Tarbiah Diniah Tahfiz Bunut Sarang Burung, Mukim Wakaf Bharu, Tumpat,
Kelantan serta di Pusat Latihan Polis (Pulapol) Kuching dan Kuarters Kakitangan, Kuching, Sarawak.
“KKM mengesahkan sebanyak 78 kes direkodkan dalam tempoh 14 hari dengan kadar kebolehjangkitan tinggi di daerah Sandakan dan susulan itu kerajaan bersetuju untuk melaksanakan PKP di daerah Sandakan, Sabah berkuat kuasa 17 April sehingga 30 April 2021.
“KKM juga mengesahkan penularan telah berlaku dalam kalangan penghuni sekolah agama Tarbiah Diniah Tahfiz Bunut Sarang Burung dan juga di dalam kalangan pelatih serta penghuni Pulapol jadi kerajaan membuat keputusan untuk menguatkuasakan PKPD di dua lokasi tersebut bermula dari 16 April hingga 29 April 2021,” ujarnya. – K! ONLINE


PKP Kelantan : Solat tarawih lapan rakaat, tidak lebih 45 minit
Oleh MUHAMMAD AYMAN GHAFFA

15 April 2021, 10:52 pm
KOTA BHARU – Majlis Agama Islam dan Adat Istiadat Melayu Kelantan (Maik) membenarkan solat Jumaat, solat fardu dan solat tarawih di tujuh jajahan yang dikenakan Perintah Kawalan Pergerakan (PKP) mulai esok.
Yang Dipertua Maik, Tan Sri Tengku Mohamad Rizam Tengku Abdul Aziz berkata, kebenaran itu diberikan kepada masjid, surau serta musolla di dalam jajahan Kota Bharu, Bachok, Pasir Puteh, Pasir Mas, Machang, Tanah Merah dan Tumpat sehingga tempoh PKP berakhir.
Katanya, sebanyak 70 peratus jumlah jemaah dibenarkan menunaikan solat di masjid negeri, bandar dan jajahan dalam tempoh itu.
“Selain itu, 50 peratus kehadiran jemaah dibenarkan mengikut kapasiti sebenar di masjid mukim, surau dan musolla dengan penjarakan satu meter.
“Solat sunat tarawih boleh dilaksanakan sebanyak lapan rakaat dengan bacaan surah atau ayat pendek dalam tempoh tidak lebih 45 minit tidak termasuk solat isyak,” katanya dalam satu kenyataan hari ini.
Menurutnya yang juga Tengku Temenggung Kelantan, tazkirah juga tidak dibenarkan sepanjang solat sunat tarawih.

Katanya, jamuan berbuka puasa, bersahur dan moreh tidak dibenarkan.
“Bagaimanapun, masjid, surau dan musolla boleh menyediakan menu berbuka, bersahur serta moreh secara bungkus dan diagihkan kepada jemaah untuk dibawa pulang.
“Khidmat imam untuk solat tarawih dan penceramah untuk program Ihya Ramadan dari luar negeri Kelantan tidak dibenarkan,” katanya.
Tambahnya, bagi Jajahan Gua Musang, Kuala Krai dan Jeli pula tertakluk kepada SOP yang dikeluarkan sebelum ini. – K! ONLINE


Bayaran saman JPJ cecah RM40,000 dalam dua hari
Oleh MOHAMAD NAUFAL MOHAMAD IDRIS

15 April 2021, 9:09 pm
SHAH ALAM- Jabatan Pengangkutan Jalan (JPJ) Selangor berjaya mengutip bayaran saman sebanyak RM39,426 dalam tempoh dua hari susulan pemberian diskaun 70 peratus bermula kelmarin.
Pengarah JPJ Selangor, Nazli Md. Taib berkata, orang awam mengambil kesempatan daripada diskaun yang diberikan JPJ bersempena ulang tahun ke-75 jabatan tersebut, tahun ini.
“Pada hari pertama sahaja didapati sebanyak 258 pelanggan membayar saman di kaunter JPJ ibu pejabat Selangor dengan bayaran saman bernilai RM17,454.
“Semalam pula, sejumlah RM21,972 berjaya dikutip daripada 227 pelanggan yang hadir,” katanya ketika dihubungi, hari ini.
Menurutnya, antara saman yang dibayar orang awam seperti melanggar lampu isyarat, lori membawa lebih muatan dan lain-lain lagi.
Nazli berharap orang ramai merebut tawaran berkenaan sebelum tempoh diskaun tamat pada 13 Jun, lebih-lebih lagi kepada pengguna jalan raya yang mempunyai banyak saman.

“Mereka boleh membayar saman di kaunter lima cawangan seluruh negeri termasuk di pejabat JPJ Pusat Transformasi Bandar (UTC) Selangor, Shah Alam atau secara talian,” katanya.
Isnin lalu, Menteri Pengangkutan, Datuk Seri Wee Ka Siong berkata, diskaun itu membabitkan sejumlah 3.5 juta notis saman dan kompaun yang masih aktif sejak 2010 sehingga kini.
Jelas beliau, tawaran diskaun itu diberikan bagi semua saman boleh kompaun yang masih lagi berkuat kuasa semasa tawaran tersebut kecuali kes dalam sebutan mahkamah. – K! ONLINE


Masjid Al Akbar, ikon terbaharu bandar Jogjakarta
Oleh KOSMO!

15 April 2021, 9:00 pm
JAKARTA – Sebuah masjid di Jogjakarta menjadi tumpuan netizen kerana reka bentuknya yang unik selain tidak mempunyai tingkap dan pintu, lapor laman berita Suara.com semalam.
Masjid Al Akbar yang terletak di Lapangan Terbang Antarabangsa Yogyakarta (YIA) itu direka berbentuk separuh bulatan.
Dengan keluasan 760 meter persegi, masjid tersebut dapat menampung sehingga 600 orang jemaah pada satu-satu masa.
Pandangan dari udara Masjid Al Akbar kelihatan seperti kelopak bunga. – Kubah Sara
“Rekaan Masjid Al Akbar kelihatan seperti sebuah kubah besar yang tidak memiliki pintu atau tingkap,” tulis @jogja dalam laman Instagramnya.
Daripada gambar yang dimuatnaik di akaun @jogja, masjid tersebut kelihatan tersergam indah dengan warna keemasan daripada lampu dari bahagian dalamnya.
Bumbung bangunan masjid tersebut kelihatan kukuh dengan diperbuat daripada besi serta berwarna putih.

Ia kini menjadi ikon terbaharu YIA yang terletak dalam kawasan lapangan terbang tersebut. – Agensi


MAINS mengalu-alukan kerjasama NGO, beri sumbangan golongan memerlukan
Oleh ZAKKINA WATI AHMAD TARMIZI

15 April 2021, 10:55 pm
PORT DICKSON – Majlis Agama Islam Negeri Sembilan (MAINS) mengalu-alukan kerjasama dengan mana-mana organisasi atau pertubuhan bukan kerajaan (NGO) bagi menyumbang dana bagi disalurkan golongan memerlukan.
Pengerusi MAINS, Datuk Dr. Abdul Aziz Sheikh Abdul Kadir berkata, dengan kerjasama lebih banyak pihak, lebih ramai golongan masyarakat yang memerlukan dapat dibantu.
“Jika ada mana-mana organisasi atau NGO mahu menyumbang kami amat mengalu-alukan. Sekiranya ada lebih ramai yang menyumbang dana lebih baik dan kami dapat menyalurkan bantuan kepada lebih ramai orang.
“Saya juga tidak kisah sama ada bukan Islam yang mahu menyumbang. Mungkin mereka melihat konsep sumbangan ini daripada sudut yang positif,” katanya kepada pemberita selepas Majlis Berbuka Puasa Bersama Anak Yatim dan Asnaf di Hotel Klana Beach Resort, di sini hari ini.
Seramai 52 anak yatim dan asnaf faripada Pertubuhan Kebajikan Anak-anak Yatim dan Miskin (Peyakin), Rembau dan Rumah Anak Ku Sayang Ar-Rayan, Seremban diraikan pada majlis tersebut.
Sementara itu, menurut Dzarudin, pada tahun ini, Hotel Klana Beach Resort Port Dickson tampil dengan bufet Ramadan bertemakan ‘Sajian Warisan’.

Ia menawarkan pelbagai juadah masakan negeri dan menyajikan lebih 70 jenis hidangan menerusi 10 buah gerai yang menggunakan nama-nama mukim dalam daerah Port Dickson. – K! ONLINE


[VIDEO] Rider maut dihempap pokok tumbang
15 April 2021, 8:33 pm
KUALA LUMPUR – Seorang penunggang motosikal maut selepas dihempap pokok tumbang ketika hujan lebat dan ribut petir di Taman Len Seng, Cheras, di sini sebentar tadi.
Dalam kejadian sekitar 4 petang itu, mangsa berusia 20 tahun yang bertugas sebagai penghantar makanan laut berjaya dibawa keluar dengan bantuan orang ramai.
Terdahulu, tular video dan gambar mangsa dibantu orang ramai dalam keadaan hujan lebat menghala ke stesen minyak Petronas di Taman Len Seng sebelum dibaringkan di perkarangan kawasan itu.
Pusat Gerakan Operasi, Jabatan Bomba dan Penyelamat Kuala Lumpur berkata, pihaknya menerima maklumat berkenaan kejadian itu sekitar pukul 4.19 petang.
“Sebuah jentera dari Balai Bomba dan Penyelamat Cheras dikejarkan ke lokasi dan tiba pukul 4.28 petang.
“Bagaimanapun mangsa disahkan sudah meninggal dunia oleh pegawai perubatan yang tiba di lokasi kejadian,” ujarnya kepada Kosmo!

Jelasnya, pasukan bomba turut membantu memotong dan mengalihkan pokok tumbang bagi memastikan kawasan berkenaan dalam keadaan selamat. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Rakyat Perancis digesa segera tinggalkan Pakistan
Oleh KOSMO!

15 April 2021, 8:00 pm
ISLAMABAD, PAKISTAN – Kedutaan Perancis di Pakistan menasihati rakyatnya untuk segera meninggalkan negara itu buat sementara waktu, selepas insiden keganasan protes anti-Perancis yang melumpuhkan sebahagian besar Pakistan minggu ini.
“Susulan ancaman serius terhadap kepentingan Perancis di Pakistan, rakyat dan syarikat-syarikat berkaitan Perancis dinasihatkan untuk meninggalkan negara ini secepat mungkin.
“Penghantaran pulang akan dilakukan menggunakan penerbangan-penerbangan sedia ada,” kata kedutaan Perancis dalam satu emel kepada semua warganegaranya.
Sentimen anti-Perancis semakin meluap-luap  di Pakistan sejak kerajaan di bawah pentadbiran Presiden Emmanuel Macron menyatakan sokongannya terhadap hak sebuah majalah di Perancis untuk menerbitkan semula karikatur Nabi Muhammad baru-baru ini.
Kenyataan yang dikeluarkan Macron pada September lepas telah mengundang kemarahan dalam kalangan penduduk Islam di seluruh dunia, sehingga beberapa negara Islam menganjurkan tunjuk perasaan serta melakukan tindakan memboikot Perancis.
Beberapa minggu selepas majalah Charlie Hebdo menerbitkan semula karikatur tersebut, pejabat lamanya di Paris diserang oleh seorang lelaki Pakistan yang menikam dua orang awam.

Perdana Menteri Pakistan, Imran Khan pada ketika itu menuduh Presiden Perancis sebagai menyerang keimanan umat Islam serta menggesa negara-negara Islam untuk bekerjasama dalam berdepan dengan apa yang digelarnya sebagai penindasan yang semakin meningkat di Eropah.
Semalam, kerajaan Pakistan bertindak melarang sebuah parti politik ekstremis, di mana pemimpinnya menggesa pengusiran duta Perancis dari negara itu.
Pemimpin Tehreek-e-Labbaik Pakistan (TLP), Saad Rizvi, ditahan beberapa jam selepas membuat tuntutan tersebut, yang telah menyebabkan ribuan penyokongnya berkumpul di jalanan di bandar-bandar di Pakistan.
“Kami sentiasa mempertahankan kemuliaan Nabi Muhammad, namun tuntutan yang dibuat oleh puak TLP akan menggambarkan Pakistan sebagai bangsa yang radikal di mata dunia,” ujar Menteri Dalam Negeri Pakistan, Sheikh Rashid Ahmed semalam. – AFP


Tindakan lancar portal ‘Chakrir Khoj’ tidak wajar
Oleh NOR IDAYU BOSRO

15 April 2021, 7:10 pm
PUTRAJAYA – Tindakan pihak Suruhanjaya Tinggi Bangladesh melancarkan portal pekerjaan ‘Chakrir Khoj’ boleh mendorong kemasukan pendatang asing tanpa izin (PATI) warga Bangladesh ke negara ini berikutan tertarik dengan peluang yang dijanjikan oleh portal pekerjaan tersebut.
Menteri Sumber Manusia, Datuk Seri M. Saravanan berkata, ini secara tidak langsung boleh menjurus kepada eksploitasi pekerja-pekerja PATI yang boleh memberikan imej negatif kepada negara.
“Saya amat terkejut dengan tindakan pihak Suruhanjaya Tinggi Bangladesh yang telah melancarkan portal pekerjaan ini tanpa sebarang rundingan atau pemakluman rasmi kepada KSM.
“Adalah tidak wajar untuk melancarkan portal pekerjaan kerana ia bukan peranan yang sepatutnya dilaksanakan oleh perwakilan diplomatik asing di negara ini,” katanya dalam satu kenyataan di sini hari ini.
Saravanan berkata, kementerian memandang serius tindakan Suruhanjaya Tinggi Bangladesh kerana perkara itu boleh menimbulkan kekeliruan kepada masyarakat khususnya pihak majika
Menurutnya, di bawah Akta Agensi Pekerjaan Swasta 1981 (Akta 246), pengambilan pekerja asing di negara ini hanya boleh dikendalikan oleh agensi pekerjaan swasta berlesen dengan pihak Jabatan Tenaga Kerja (JTK).

“Program Rekalibrasi PATI Tenaga Kerja dikendalikan sepenuhnya oleh agensi kerajaan dan majikan-majikan yang memerlukan tenaga kerja tanpa penglibatan vendor atau pihak ketiga.
“Sektor pekerjaan yang terlibat pula hanya merangkumi sektor pembuatan, pembinaan, perladangan dan pertanian,” katanya.
Justeru, katanya, adalah tidak wajar bagi Suruhanjaya Tinggi Bangladesh berbuat demikian kerana bercanggah dengan hasrat kerajaan mengenai perancangan keperluan guna tenaga pekerja warga asing di negara ini.
Tambahnya, portal ‘Chakrir Khoj’ juga akan menjejaskan peluang dan usaha lebih 400 Agensi Pekerjaan Swasta (APS) kategori C yang berdaftar dengan KSM untuk membawa masuk pekerja asing.
Ini kerana katanya, agensi itu telah hampir setahun tidak menjalankan perniagaan tetapi perlu membayar fi yang tinggi untuk kekal sebagai agen.
“KSM dalam Mesyuarat Jemaah Menteri  semalam juga telah diminta untuk mengemukakan keperluan sebenar pekerja warga asing di semua sektor pekerjaan mengambil kira pandemik Covid-19 yang melanda negara,” katanya.
Saravanan berkata, dia kini sedang berbincang dengan majikan dalam sektor-sektor yang terjejas seperti pembinaan, perladangan dan pertanian untuk membuat iklan di portal pekerjaan nasional, MyFutureJobs bagi mengisi kekosongan supaya tiada pekerja tempatan  dipinggirkan.
“Walaupun saya sedar akan keperluan semasa pekerja asing dalam bidang-bidang yang tidak diminati oleh warga tempatan, saya masih mengambil langkah-langkah sewajarnya dalam memastikan peluang pekerjaan sedia ada harus diberikan keutamaan kepada mereka,” katanya. – K! ONLINE


Tiga warga Bangladesh dalang pemalsuan pasport dicekup
Oleh EDDY AQMAL MOHAMED HAMIDI

15 April 2021, 5:00 pm
AMPANG JAYA – Polis menahan tiga lelaki warga Bangladesh selepas dipercayai menjadi dalang kepada kegiatan pemalsuan pasport dalam satu serbuan di sebuah unit kondominium di Taman Ampang Utama di sini 10 April lalu.
Ketua Polis Daerah Ampang Jaya, Asisten Komisioner Mohammed Farouk Eshak berkata, serbuan dilakukan kira-kira pukul 10.40 malam dan telah berjaya menahan tiga lelaki Bangladesh berusia 36 hingga 46 tahun.
“Pemeriksaan di unit kondominium berkenaan turut menemui pelbagai barangan yang dipercayai digunakan bagi tujuan pemalsuan dokumen pasport yang kemudiannya dirampas bagi membantu siasatan kes.
“Antara barangan yang dirampas adalah 13 keping pasport Bangladesh, dua salinan laporan polis dipercayai palsu, masing-masing sebuah pencetak dan komputer riba serta tiga telefon bimbit pelbagai jenama,” katanya dalam satu kenyataan hari ini.
Menurut Mohammed Farouk, ketiga-tiga suspek yang ditahan didapati tidak memiliki sebarang dokumen perjalanan yang sah dan siasatan awal mendapati mereka baharu sahaja menetap di unit itu selama tiga bulan selain dipercayai sering berpindah bagi mengelak dikesan pihak berkuasa.
“Siasatan lanjut berhubung modus operandi sindiket ini masih dijalankan dan pihak polis kini sedang berusaha mengesan saki baki rakan mereka yang terlibat dalam kegiatan sama.

“Ketiga-tiga suspek kini direman sehingga 24 April depan dan siasatan dijalankan di bawah Seksyen 12(1)(a) Akta Pasport 1966, Seksyen 12.(B) Akta Pasport 1966 dan Seksyen 6(1)(c) Akta Imigresen 1959/1963 (Akta 155)(Pindaan 2002),” tegas beliau. -K! ONLINE


Harapan turun kes 500 kes sehari Mei tidak berlaku
Oleh AMREE AHMAD

15 April 2021, 5:02 pm
PUTRAJAYA – Menteri Kesihatan, Datuk Seri Dr. Adham Baba tidak dapat menyembunyikan kekecewaan apabila mengakui unjuran penurunan kes pada Mei ini tidak mungkin berlaku.
Dalam nada kesal, beliau menyifatkan kegagalan masyarakat yang alpa pematuhan prosedur operasi standard (SOP) sebagai antara penyumbang terbesar lonjakan penularan Covid-19.
“Jika anda lihat pada rajah unjuran awal ini, ia menunjukkan graf trend menurun dan kita unjur kemungkinan dapat mencapai sekitar 500 kes baharu sehari menjelang bulan depan.
“Bagaimanapun, nampaknya keadaan ketika ini tidak memberangsangkan dengan ramai tidak patuh SOP dan mungkin kes positif melonjak balik,” katanya.
Beliau berkata demikian dalam sidang akhbar selepas melancarkan buku ‘Malaysia Health Sector Response To Covid-19 Pandemic: Perspective From The Field’ di pejabatnya hari ini.
Menyentuh isu vaksin AstraZeneca sama ada akan digunakan dalam Program Imunisasi Covid-19 Kebangsaan (PICK), beliau berkata, perkara itu dijangka diketahui pada minggu depan melalui Mesyuarat Jawatankuasa Khas Jaminan Akses Vaksin (JKJAV) yang dipengerusikan beliau dan Menteri Sains, Teknologi dan Inovasi, Khairy Jamaludin yang akan meneliti balik isu tersebut.

“Secara terus terang, saya yang menandatangani perolehan vaksin ini daripada dua sumber termasuk dihasilkan di Thailand untuk keperluan 10 peratus penduduk Malaysia,” jelas beliau.
Bagaimanapun ujar Adham, bekalan itu dijangka tiba pada Mei atau Jun dengan ada tempoh masa lagi jika JKJAV memutuskan untuk pembatalan perolehan atas faktor risiko tertentu.
Justeru katanya, rakyat negara ini diharap tidak perlu berasa bimbang kerana pihak kerajaan akan membuat penilaian semula berdasarkan data dan rekod terkini dari seluruh dunia. -K! ONLINE


Tukang masak miliki item Daesh dijel 3 tahun
Oleh NUZULSHAM SHAMSUDDIN

15 April 2021, 4:57 pm
KUALA LUMPUR – Seorang tukang masak sebuah hotel di Singapura dihukum penjara tiga tahun oleh Mahkamah Tinggi di sini hari ini atas enam pertuduhan memiliki item berkaitan Daesh tahun lalu.
Hakim Collin Lawrence Sequerah menjatuhkan hukuman terhadap Mohd. Firdaus Kamal Intdzam ,34, selepas tertuduh yang merupakan rakyat tempatan dan bekerja di Singapura itu mengaku salah atas keenam-enam pertuduhan yang disabitkan ke atasnya.
Mahkamah turut memerintahkan hukuman penjara tiga tahun bagi setiap pertuduhan dan hukuman itu berjalan serentak bermula tarikh tertuduh ditangkap pada 5 Ogos 2020.
Mengikut pertuduhan pertama hingga keenam tertuduh didakwa memiliki item-item yang mempunyai kaitan dengan perbuatan keganasan dan kumpulan pengganas Islamic State (IS) antaranya dua keping kad memori, sehelai bendera, empat buah buku dan dua buah telefon bimbit.
Kesemua kesalahan itu didakwa dilakukan di Kawasan Pemeriksaan Kementerian Kesihatan Malaysia, Pekarangan laluan bas masuk, Balai Ketibaan Kompleks Kastam, Imigresen dan Kuarantin, Bangunan Sultan Iskandar, Johor Bharu pukul 10.40 pagi pada 5 Ogos 2020.
Bagi kesemua kesalahan itu, pertuduhan dikemukakan mengikut Seksyen 130JB (1) (a) Kanun Keseksaan (Akta 574) dan boleh dihukum dibawah peruntukkan sama yang jika sabit kesalahan penjara maksimum tujuh tahun atau dengan denda dan boleh dilucutkan hak mana-mana item.

Terdahulu, Timbalan Pendakwa Raya Sarah Khalilah Abdul Rahman memohon mahkamah mengenakan hukuman berbentuk pemenjaraan antara tiga dan empat tahun berdasarkan trend hukuman bagi kes-kes terdahulu di bawah Seksyen 130JB Kanun Keseksaan adalah sebegitu.
Bagaimanapun tertuduh yang tidak diwakili peguam memohon mahkamah mengenakan hukuman ringan termasuk mengaku salah dengan perbuatannya.
Mengikut fakta kes, tertuduh ditangkap selepas pulang ke negara ini melalui Kompleks Kastam, Imigresen dan Kuarantin, Bangunan Sultan Iskandar, Johor Bharu.
Sejurus selepas ditangkap, polis kemudian telah merampas kesemua item – item yang berkaitan dengan Daesh seperti dalam pertuduhan. -K!ONLINE


Fasa kedua FODDS dijangka siap akhir November
Oleh KOSMO!

15 April 2021, 6:36 pm
SEPANG – Lapangan Terbang Antarabangsa Kuala Lumpur (KLIA) kini memasuki fasa kedua percubaan lapangan Sistem Pengesanan Serpihan Objek Asing (FODDS) berketepatan tinggi untuk meningkatkan keselamatan landasan penerbangan di lapangan terbang tersebut.
Malaysia Airports Holdings Bhd (MAHB) dalam satu kenyataan akhbar berkata, fasa pertama projek itu dilancarkan pada 2019 melibatkan pemasangan dua menara radar FODDS hasil kerjasama tiga pihak termasuk Hitachi Kokusai Electric Co. Ltd. (HiKE) dari Jepun dan Universiti Teknologi Malaysia (UTM) selain MAHB.
Ketua Pegawai Eksekutif Kumpulan MAHB, Datuk Mohd. Shukrie Mohd. Salleh berkata, fasa kedua itu melibatkan pemasangan penuh baki sembilan menara dengan radar berketepatan tinggi yang dijangka siap menjelang akhir November ini dan dijadual beroperasi sepenuhnya menjelang suku kedua 2022.
“Radar itu dapat mengesan sebarang serpihan objek asing (FOD) dalam jarak 500 meter dalam tempoh 10 saat menggunakan teknologi radio fiber terkini dan mampu mengesan FOD walaupun sekecil butir padi untuk mengelakkan kejadian atau kemalangan pesawat yang tidak diingini berlaku.
“Ciri FODDS yang lain ialah penggunaan kamera resolusi tinggi bagi merakam imej FOD yang jelas dan berkualiti selain membolehkan pengumpulan data masa nyata serta mempercepatkan operasi pengesanan dan pembersihan objek terlibat,” katanya.
Mohd. Shukrie berkata, KLIA sentiasa mengikuti perkembangan teknologi serta amalan terbaharu lapangan terbang global dalam usaha memperkukuh operasi keselamatannya.

Jelasnya, Peraturan Pertubuhan Penerbangan Awam Antarabangsa (ICAO) menetapkan bahawa pemeriksaan landasan perlu dilakukan empat kali sehari, namun menerusi sistem FODDS, MAHB dapat melakukan pengesanan serta pengumpulan data dalam masa nyata sepanjang masa.
“Kami berbangga menjadi lapangan terbang pertama di dunia yang dilengkapi teknologi FODDS terbaharu dengan fungsi sepenuhnya selepas prototaip di Narita, Jepun.
“Ini adalah contoh penerimaan pembangunan  teknologi selain bukti keupayaan lapangan terbang kami yang lebih bersedia mengendalikan permintaan masa depan apabila perjalanan udara kembali pulih,” katanya. – K! ONLINE


Empat kluster baharu Kelantan tercetus di pusat pendidikan
Oleh MUHAMMAD AYMAN GHAFFA

15 April 2021, 7:13 pm
KOTA BHARU – Empat daripada lima kluster baharu kes Covid-19 di Kelantan hari ini dikesan tercetus di pusat pendidikan di empat daerah berbeza.
Jabatan Kesihatan Negeri Kelantan dalam satu kenyataan berkata, empat kluster itu adalah Kluster Kampung Bunut Sarang Burung di Tumpat, Kluster Kampung Domis (Tanah Merah), Kluster Kampung Labok (Machang) dan Kluster Kok Lanas (Kota Bharu.
Menurutnya, satu lagi kluster iaitu Kluster Kampung Bechah Semak di Pasir Mas tercetus dalam kalangan komuniti di kampung itu.
“Bagi Kluster Bunut Sarang Burung, ia melibatkan 50 kes positif Covid-19 dalam kalangan kakitangan dan pelajar-pelajar sebuah pusat pendidikan yang terletak di Kampung Bunut Sarang Burung.
“Kluster Kampung Domis turut melibatkan kakitangan dan pelajar-pelajar sebuah pusat pendidikan yang terletak di kampung itu. Setakat ini, seramai 152 individu telah disaring dan 40 kes dikesan positif Covid-19 dalam kluster ini,” katanya.
Menurut kenyataan itu, seramai sembilan orang dikesan positif Covid-19 daripada 96 individu yang menjalani ujian saringan bersasar sebuah pusat pendidikan yang terletak di Jalan Kampung Joh sehingga tercetusnya Kluster Kampung Labok.

Katanya, bagi Kluster Kok Lanas, ia melibatkan kakitangan dan pelajar-pelajar sebuah pusat pendidikan yang terletak di Kok Lanas.
“Setakat hari ini, seramai 56 individu telah disaring dan 31 kes dikesan positif Covid-19 dalam kluster itu.
“Bagi Kluster Kampung Bechah Semak, kes dipercayai menular dalam kalangan komuniti di kampung itu dengan 36 kes dikesan positif Covid-19 daripada 111 individu yang telah disaring,” katanya.
Tambah kenyataan itu, kelima-lima kluster itu melibatkan daerah Tumpat, Kota Bharu, Tanah Merah, Machang dan Kuala Krai.
Berdasarkan rekod, Kelantan mencatatkan sebanyak 221 kes positif Covid-19 hari ini dengan jumlah keseluruhan sebanyak 7,727 kes. – K! ONLINE


Mengaku tidak salah cedera teman wanita dengan tukul besi
Oleh NUZULSHAM SHAMSUDDIN

15 April 2021, 7:07 pm
KUALA LUMPUR – Seorang pelayan restoran didakwa di Mahkamah Sesyen di sini hari ini atas pertuduhan dengan sengaja menyebabkan cedera parah ke atas teman wanitanya dengan menggunakan sebatang tukul besi, bulan lepas.
Bagaimanapun, Mohd. Izham Hiffnie Mahadir, 38, mengaku tidak bersalah selepas pertuduhan dibacakan di hadapan Hakim Mahyon Talib.
Mengikut pertuduhan, tertuduh didakwa dengan sengaja menyebabkan cedera parah ke atas seorang wanita berusia 41 tahun dengan menggunakan sebatang tukul besi.
Kesalahan itu didakwa dilakukan di sebuah rumah kedai di Taman Desa di sini pukul 8 malam pada 3 Mac lalu mengikut Seksyen 326 Kanun Keseksaan yang membawa hukuman penjara maksimum 20 tahun dan juga boleh dikenakan denda atau sebat, jika sabit kesalahan.
Terdahulu, Timbalan Pendakwa Raya Nurliyana Mohd. Jafri tidak menawarkan sebarang jaminan kerana kesalahan itu tidak boleh dijamiN selain difahamkan tiada ahli keluarga tertuduh hadir ke mahkamah untuk menjaminnya.
Dalam prosiding itu, Mohd Izham Hiffnie tidak diwakili peguam.

Mahkamah kemudian tidak membenarkan tertuduh diikat jamin dan menetapkan 31 Mei ini untuk sebutan semula kes. – K! ONLINE


10,000 tan sisa buangan sampah dan plastik sejak Ramadan
Oleh KOSMO!

15 April 2021, 6:49 pm
Oleh HARIS FADILAH AHMAD
JERANTUT – Negara berdepan dengan masalah pembuangan bekas plastik dan pembuangan makanan yang membimbangkan apabila merekodkan 10,000 tan metrik plastik dan makanan yang dibuang dalam sehari sejak awal Ramadan kali ini.
Menteri Alam Sekitar dan Air, Datuk Seri Tuan Ibrahim Tuan Man berkata, masalah ini berlaku dalam kalangan penduduk, peniaga pasar malam, bazar Ramadan dan kedai makan yang mengancam sistem saliran seperti parit dan sungai seterusnya menyebabkan berlakunya pencemaran.
“Laporan dari Perbadanan Pengurusan Sisa Pepejal dan Pembersihan Awam (SWCorp) menganggarkan kira-kira 10,000 tan metrik makanan yang masih elok dan plastik terbuang di seluruh Semenanjung Malaysia pada awal bulan Ramadan.
“Jumlah ini dijangka meningkat dari semasa ke semasa kerana semakin ramai pengguna berbelanja sehingga berakhir bulan Ramadan dan Hari Raya Aidilfitri malahan pada hari biasa juga amalan sama berlaku dalam kalangan penduduk,” katanya pada majlis perasmian Majlis Undi Perdana Kerja di Bawah Peruntukan Kementerian Alam Sekitar dan Air bagi Jabatan Pengairan dan Saliran Pahang di sini hari ini.
Dalam pada itu, beliau berharap penduduk, peniaga dan juga pihak industri memastikan sisa buangan dibuang di tempat disediakan seperti tong sampah yang akan dipungut oleh pekerja Alam Flora.

Jelasnya, pembuangan dan pengurusan sampah secara sempurna dan teratur dapat membantu kerajaan mengurangkan kos kerja pembersihan sistem perparitan di bandar dan aliran sungai di seluruh negara.
“Membuang makanan yang masih elok terutamanya pada bulan Ramadan merupakan tabiat membazir yang dilarang sama sekali oleh agama Islam yang mana sepatutnya ia disimpan atau diberi kepada golongan yang memerlukan.
“Pembuangan plastik boleh menyebabkan sistem saliran tersumbat yang akan berlaku banjir kilat di sesuatu tempat malah sekiranya sungai dan laut dipenuhi plastik atau sisa buangan ia boleh menyebabkan pencemaran serta mengancam hidupan air,” ujarnya. – K! ONLINE


Pertama Digital tingkat FPX kepada RM500 ribu
Oleh KOSMO!

15 April 2021, 6:18 pm
PETALING JAYA – Pertama Digital Berhad (Pertama Digital) telah meningkatkan had pembayaran digital untuk jaminan mahkamah daripada RM30,000 kepada RM500,000  menerusi aplikasi eJamin.
Pengarah Eksekutif Pertama Digital, Sabri Ab Rahman, berkata aplikasi itu telah mengurangkan tempoh proses jaminan daripada setengah hari kepada hanya beberapa minit, sekali gus membolehkan pembayaran jaminan dibuat melalui peranti pintar.
“Sebelum ini setiap transaksi terhad sebanyak RM30,000 mengikut Had Standard Proses Pertukaran Kewangan (FPX) oleh Payments Network Malaysia Sdn. Bhd. (PayNet).
“Kami sangat berterima kasih atas peranan aktif Badan Kehakiman Malaysia dalam inisiatif ini yang turut dibantu PayNet dan bank yang mengambil bahagian,” katanya dalam satu kenyataan di sini hari ini.
Pengarah Eksekutif Pertama Digital, Sabri Ab Rahman.
Platform tersebut merupakan penyelesaian pembayaran jaminan mahkamah yang diperkenalkan pada Pembukaan Tahun Perundangan oleh Ketua Hakim Negara Malaysia, Yang Amat Arif Tun Tengku Maimun Tuan Mat  pada 10 Januari 2020.
Aplikasi eJamin dikendalikan anak syarikat Pertama Digital iaitu Dapat Vista (M) Sdn. Bhd. (Dapat Vista).

Sementara itu, Ketua Pegawai Eksekutif Dapat Vista, Amanda Sabri berkata, pihaknya menjangka peningkatan had FPX untuk setiap transaksi dapat membantu  lebih ramai individu memanfaatkan proses jaminan digital yang lebih mudah dan selamat.
“Sebelum ini, orang ramai perlu bergegas dari mahkamah ke bank untuk menyelesaikan proses jaminan secara manual dengan kelewatan pembayaran boleh menyebabkan orang yang dituduh dimasukkan ke dalam lokap.
“Selain menjadkan proses jaminan lebih pantas ia juga memenuhi pematuhan penjarakan fizikal semasa penularan koronavirus,” katanya.
Sehingga kini lebih 140 lokasi mahkamah di seluruh Malaysia menggunakan eJamin dengan jumlahnya dijangka terus meningkat seiring dorongan daripada pihak pengadilan untuk beralih ke arah digital.
Awal tahun ini, Pertama Digital melaporkan kutipan jaminan berjumlah RM45.46 juta  dari Januari hingga Disember 2020 dengan kadar pertumbuhan bulanan 18.21 peratus. – K! ONLINE


Waspada web Maybank2u palsu
Oleh EDDY AQMAL MOHAMED HAMIDI

15 April 2021, 6:19 pm
PETALING JAYA – Polis Diraja Malaysia (PDRM) telah mengesan beberapa kes melibatkan laman web Maybank2u palsu yang telah digunakan oleh sindiket untuk menipu mangsa sehingga mengakibatkan kerugian mencecah puluhan ribu ringgit.
Pengarah Jabatan Siasatan Jenayah Komersil (JSJK) Bukit Aman, Datuk Zainuddin Yaacob berkata, kaedah perbankan secara online disediakan untuk memudahkan urusan namun ia turut dimanipulasikan oleh sindiket penipuan melalui pewujudan laman web palsu menyerupai laman web asal milik bank berkaitan.
“Dalam kes-kes ini, mangsa akan menerima e-mel yang kononnya daripada pihak Maybank menyatakan bahawa akaun bank mereka mempunyai masalah keselamatan dan mangsa kemudiannya diminta untuk menekan pautan yang disertakan dalam e-mel tersebut.
“Setelah mangsa menekan pautan tersebut mereka akan dibawa ke laman web palsu yang kelihatan seperti web Maybank2u dan dikehendaki mengemaskini butiran peribadi, kata laluan serta nombor telefon,” katanya menerusi satu kenyataan hari ini.
Menurut Zainuddin, Tidak lama selepas kemaskini dibuat, mangsa kemudiannya akan mendapati wang di dalam akaun bank milik mereka berkurangan.
Tambahnya, dalam kes terbaharu, pautan laman web palsu tersebut diperolehi mangsa menerusi iklan cabutan bertuah Maybank yang dipaparkan melalui laman media sosial Facebook.

“Berdasarkan rekod, PDRM telah menerima empat laporan melibatkan kes-kes penipuan melalui laman web Maybank2u palsu melibatkan kerugian keseluruhan berjumlah RM22,300.
“Sehubungan itu, orang ramai diingatkan untuk sentiasa berhati-hati agar tidak menjadi mangsa kepada sindiket penipuan sebegini,” ujar beliau.
Zainuddin berkata, pengguna harus pastikan alamat URL yang dipaparkan bagi laman web Maybank2u yang dibuka adalah benar-benar sama dengan alamat laman web Maybank2u sebenar dan berhubung dengan pihak bank sekiranya menerima e-mel yang mengarahkan pelanggan untuk membuat sebarang kemaskini.
“Orang ramai juga boleh menghubungi CCID Scam Response Center di talian 03-2610559 atau 03-26101599 sekiranya mempunyai sebarang kemusykilan atau keraguan berkaitan sesuatu urusan yang disyaki ada kaitan dengan penipuan,” katanya. – K! ONLINE


Kes melonjak melebihi 2,000
Oleh SITI A'ISYAH SUKAIMI

15 April 2021, 3:48 pm
PUTRAJAYA – Kes harian hari ini kembali melonjak pada angka melebihi 2,000 dengan 2,148 kes, menjadikan jumlah kes positif Covid-19 kini mencecah 367,977 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Sarawak mencatatkan angka tertinggi dengan 512 kes, diikuti oleh Selangor sebanyak 459 kes dan Kelantan sebanyak 221 kes.
“Seterusnya, Sabah (202 kes), Johor (182 kes), Kuala Lumpur (171 kes), Pulau Pinang (134 kes), Terengganu (57 kes), Melaka (53 kes), Perak (51 kes), Negeri Sembilan dan Pahang (masing-masing 34 kes) serta Kedah (26 kes).
“Negeri lain ialah Putrajaya (lapan kes), Labuan (tiga kes) dan Perlis (satu kes),” katanya dalam ciapan Twitter di sini hari ini.  -K!ONLINE


PBT pantau SOP bazar Ramadan
Oleh NOR IDAYU BOSRO

15 April 2021, 4:02 pm
PUTRAJAYA – Penguatkuasaan pematuhan prosedur operasi standard (SOP) oleh Pihak Berkuasa Tempatan (PBT) akan dilaksanakan di semua bazar Ramadan dan Aidilfitri termasuk di bazar yang bukan di bawah penyeliaan dan kawalan PBT.
Kementerian Perumahan dan Kerajaan Tempatan (KPKT) dalam kenyataan berkata,  bagi memastikan pelaksanaan dan pematuhan SOP di bazar Ramadan dan Aidilfitri, PBT akan menempatkan sekurang-kurangnya empat anggota masing-masing mengikut saiz dan kapasiti keluasan bazar terlibat.
“Tugasan kawalan di laluan masuk dan keluar serta rondaan ini juga akan turut dibantu oleh anggota RELA dalam memastikan keadaan bazar adalah terkawal, tidak sesak dan semua pengunjung dapat mematuhi SOP yang telah ditetapkan,” katanya di sini hari ini.
KPKT berkata, pemakluman terhadap pelaksanaan SOP di bazar-bazar Ramadan dan Aidilfitri turut dihebahkan melalui platform hebahan masing-masing seperti portal rasmi PBT, media sosial, pengedaran risalah dan billboard.
“Pembesar suara juga digunakan sebagai peringatan kepada pengunjung tentang pematuhan SOP ini.
“Di samping itu, sesi taklimat turut diberikan kepada para peniaga yang terlibat bagi memastikan pematuhan terhadap syarat-syarat yang telah ditetapkan,” katanya.

Semalam, Menteri Kanan Keselamatan, Datuk Seri Ismail Sabri Yaakob berkata, Kementerian Kesihatan menurunkan kuasa kepada Datuk Bandar, Yang Dipertua PBT dan Pegawai Penguatkuasa PBT Gred 19 ke atas untuk mengkompaun apa-apa kesalahan di bawah Akta Pencegahan dan Pengawalan Penyakit Berjangkit (Akta 342) termasuk SOP di bazar Ramadan di beberapa lokasi di negara ini. -K! ONLINE


Penduduk Kupang derita sumber bekalan air bukit dicemari lumpur
Oleh KOSMO!

15 April 2021, 4:38 pm
Oleh JAMLIAH ABDULLAH
ALOR SETAR – Kira-kira 2,000 penduduk di tujuh kampung di Kupang, Baling dekat sini gelisah dan bimbang apabila sumber bekalan air masyarakat atau takungan air bukit kegunaan mereka dicemari sisa lumpur akibat projek tanaman durian Musang King di Gunung Inas.
Presiden Persatuan Pengguna Pulau Pinang (CAP), Mohideen Abdul Kader mendakwa, masalah yang berlaku sejak dua tahun lalu itu turut mencemarkan Sungai Kupang dan mengancam tanah sawah di kawasan tersebut.
Katanya, kampung yang terlibat ialah Kampung Bok Bak, Iboi, Bukit Iboi, Masjid Iboi, Padang Empang, Bendang Pecah dan Bendang Padang.
“Tinjauan CAP mendapati air sungai tersebut yang menjadi sumber utama bekalan air dari takungan air bukit kegunaan penduduk keruh selain terdapat sisa lumpur dan pasir mendap di dasarnya sehingga mengakibatkan sungai semakin cetek,” katanya dalam satu kenyataan di sini hari ini.
Menurut Mohideen, penduduk mendakwa keadaan bekalan air di rumah mereka tercemar dengan sisa lumpur dan terpaksa menakungnya terlebih dahulu sebelum digunakan.

“Bagi keperluan minuman pula, ada kalangan penduduk membeli air mineral,” ujarnya.
Jelasnya, Syarikat Air Darul Aman (SADA) turut menyalurkan bekalan air paip kepada penduduk terlibat tetapi bekalan tersebut kerap terputus dan tidak mencukupi untuk kegunaan harian mereka.
“Selain pencemaran bekalan air penduduk, ramai pesawah di kawasan ini tidak dapat mengusahakan tanah sawah mereka kerana diancam sisa lumpur dan pasir dari kawasan projek itu.
“Tanah sawah didakwa menjadi keras, tidak subur dan terbiar,” katanya. -K! ONLINE


A. Aida selebriti pertama terima vaksin Pfizer
Oleh SAIRUL ZAMRI MISRANI

15 April 2021, 3:43 pm
PETALING JAYA – Penerbit sensasi, Datuk A. Aida menjadi selebriti pertama negara menerima suntikan jenis Pfizer-BioNTech hari ini.
Aida atau nama sebenarnya Zaidah Awang, 51, ketika dihubungi Kosmo! Online memberitahu dia menerima suntikan menerusi keanggotaannya dalam pasukan Angkatan Pertahanan Awam Malaysia (APM) yang berpangkat Kolonel Bersekutu.
“Alhamdulillah selesai suntikan pertama pagi tadi. Semuanya berjalan dengan lancar.
“Nak kata takut tu tidak, saya pasrah je apabila nama tersenarai sebagai penerima vaksin hari ini,” katanya yang menyifatkan ia satu tanggungjawab yang disaran kerajaan bagi membendung pandemik Covid-19.
Terdahulu, pelakon dan anggota kumpulan Elite, Sasha Saidin bersama suami, Sirhan Wahab menerima suntikan vaksin jenis Sinopharm buat kali kedua di Emirates Field Hospital, Dubai, Emiriah Arab Bersatu (UAE) Januari lalu.
Mereka menerima suntikan vaksin kedua itu selepas 21 hari mengambil suntikan pertama. – K! ONLINE


Kejayaan PICK asas pemulihan ekonomi Malaysia
Oleh KOSMO!

15 April 2021, 3:58 pm
PETALING JAYA – Perdana Menteri, Tan Sri Muhyiddin Yassin berkata asas pemulihan ekonomi Malaysia adalah berkait rapat dengan kejayaan pelaksanaan Program Imunisasi Covid-19 Kebangsaan (PICK) yang kini memasuki fasa kedua.
Beliau yakin negara mampu akan menamatkan pandemik Covid-19 jika lebih ramai rakyat mendapatkan suntikan vaksin.
“Semakin ramai Malaysia mendapat suntikan vaksin, saya yakin kita akhirnya berada pada peringkat untuk menamatkan pandemik ini,” katanya ketika berucap dalam Majlis Perjumpaan Bersama Industri di Dewan Perdana Kementerian Perdagangan Antarabangsa dan Industri, Kuala Lumpur hari ini.
Muhyiddin berkata, Bank Negara Malaysia mengunjurkan ekonomi negara melonjak semula dalam jajaran enam hingga 7.5 peratus tahun ini dengan pemulihan aktiviti domestik yang stabil di samping dengan peningkatan permintaan luaran sekali gus menjadi keyakinan itu optimis.
“Sebagai ekonomi terbuka yang bergantung kepada perdagangan, Malaysia akan terus menjadi penyokong kukuh sistem peraturan perdagangan pelbagai hala. Selain itu, Malaysia akan terus terbabit dalam membina inisiatif integrasi ekonomi serantau termasuk secara aktif memeterai Perjanjian Perdagangan Bebas atau FTA yang akan membawa manfaat ketara kepada negara.
“Inilah sebab utama penyertaan Malaysia dalam Perjanjian Perkongsian Ekonomi Komprehensif Serantau (RCEP) yang memberi akses istimewa kepada satu pertiga penduduk dunia dengan nilai pasaran 29 peratus daripada keluaran dalam negara kasar (KDNK) dunia,” katanya.

Perdana Menteri berkata, sebagai pelengkap kepada usaha integrasi ekonomi negara, Malaysia akan menerapkan dasar perdagangan dan pelaburan mantap, memupuk ekosistem yang membolehkan komuniti perniagaan berkembang dan meningkatkan proses domestik bagi memudahkan pelabur. -K! ONLINE


31 Mei pendengaran Pejuang cabar RoS berhubung pendaftaran parti
Oleh NUZULSHAM SHAMSUDDIN

15 April 2021, 4:56 pm
KUALA LUMPUR – Mahkamah Tinggi di sini hari ini menetapkan 31 Mei ini bagi pendengaran permohonan Parti Pejuang Tanahair (Pejuang) untuk mencabar tindakan Menteri Dalam Negeri dan Jabatan Pendaftaran Pertubuhan (RoS) yang belum membuat keputusan terhadap rayuan mereka untuk mendaftarkan parti itu.
Hakim Datuk Ahmad Kamal Md Shahid  menetapkan tarikh tersebut pada pengurusan kes hari ini.
Terdahulu Ahmad Kamal berkata mahkamah perlu mendengar kes itu dengan kadar segera kerana ia merupakan kes kepentingan awam.
“Mahkamah mengarahkan responden (Menteri Dalam Negeri dan RoS) memfailkan afidavit jawapan sebelum atau pada 3 Mei manakala pemohon (Pejuang) perlu memfailkan afidavit balasan sebelum atau pada 10 Mei. Kedua-dua juga perlu memfailkan hujahan bertulis sebelum atau pada 27 Mei,” katanya.
Dalam prosiding hari ini Pejuang selaku pemohon diwakili peguam Muhammad Rafique Rashid Ali manakala Peguam Kanan Persekutuan Nik Isfahanie Tasnim Wan Ab Rahman mewakili responden iaitu Menteri Dalam Negeri dan RoS.
Pada 1 April lalu, Pejuang memperoleh kebenaran Mahkamah Tinggi bagi mencabar tindakan Menteri Dalam Negeri dan RoS yang belum membuat keputusan terhadap rayuan mereka untuk mendaftarkan parti itu, selepas Jabatan Peguam Negara tidak membantah permohonan parti itu.

Pada 1 Mac lalu, Setiausaha Agung Jawatankuasa Penaja Pejuang Datuk Amiruddin Hamzah memfailkan permohonan kebenaran semakan kehakiman dengan menamakan Menteri Dalam Negeri dan RoS sebagai responden pertama dan kedua.
Dalam permohonan itu, Amiruddin antaranya memohon deklarasi bahawa kegagalan responden pertama untuk membuat sebarang keputusan terhadap surat rayuan parti Pejuang pada 8 Jan lepas berkenaan penolakan pendaftaran oleh responden kedua telah melanggar kewajipan statutorinya di bawah Seksyen 18 Akta Pertubuhan 1966.
Beliau juga memohon deklarasi bahawa pelanggaran kewajipan statutori responden pertama untuk membuat sebarang keputusan terhadap rayuan parti Pejuang itu berkenaan penolakan pendaftaran oleh responden kedua adalah tidak munasabah, berniat jahat, satu bentuk percubaan tidak wajar untuk menafikan hak berperlembagaan pemohon untuk berpersatuan dan bertanding dalam pilihan raya umum menggunakan logonya sendiri.
Pada 2 Februari lalu Pejuang yang diasaskan oleh bekas Perdana Menteri Tun Dr Mahathir Mohamad telah mengemukakan rayuan kepada Menteri Dalam Negeri berhubung pendaftaran parti itu setelah permohonan mereka ditolak. -K!ONLINE


KDN tegas isu pukul pengawal peribadi kerana puasa
Oleh MOHD. HUSNI MOHD. NOOR

15 April 2021, 4:18 pm
PUTRAJAYA – Kementerian Dalam Negeri (KDN) mahu tindakan tegas diambil susulan kes membabitkan dua pengawal peribadi yang dipukul kerana berpuasa, semalam.
Menterinya, Datuk Seri Hamzah Zainuddin berkata, beliau sudah mengarahkan Polis Diraja Malaysia (PDRM) supaya menyiasat lanjut kes itu dengan terperinci.
“Kita kena ambil tindakan tegas kalau sesiapa melakukan perkara yang boleh menyebabkan ketidakpuasan terutama semata-mata isu berpuasa.
“Isu orang puasa ini isu paling besar dalam negara kita, kita kena faham mereka (mangsa) orang Islam dan perlu berpuasa.
“Tindakan tegas akan diambil jika benar ia berlaku seperti diuar-uarkan,” katanya pada sidang akhbar  selepas menghadiri Wacana Meja Bulat berhubung isu kalimah Allah di sini, hari ini.
Kosmo! hari ini melaporkan, dua pengawal peribadi mendakwa dipukul majikannya kerana berpuasa dalam kejadian di Kondominium One KL, Jalan Pinang.

Mangsa turut mendakwa mereka dipukul dengan sebatang rotan serta diacu pistol.
Susulan itu, polis menahan seorang ahli perniagaan berusia 43 tahun bagi membantu siasatan mengikut Seksyen 323 Kanun Keseksaan (mendatangkan kecederaan) dan Seksyen 506 Kanun Keseksaan (ugutan jenayah).
Suspek turut direman selama tiga hari bermula hari ini bagi membantu siasatan. -K! ONLINE


Penyamun daging sejuk beku tumpas
Oleh ISWAN SHAFIQ ISA

15 April 2021, 3:57 pm
SEBERANG PERAI – Sekumpulan penyamun daging sejuk beku dari Johor yang menyasarkan mangsa di sekitar kawasan utara tumpas selepas ditahan polis berdekatan sebuah stesen minyak di Lebuh Raya Utara-Selatan dekat Senai, Johor semalam.
Empat suspek berusia di antara 27 hingga 37 tahun itu ditahan di tempat letak kenderaan kira-kira pukul 2.40 petang.
Ketua Polis Daerah Seberang Perai Tengah, Asisten Komisioner Shafee Abd. Samad berkata, tangkapan suspek dibuat selepas pihaknya menerima laporan kejadian pecah masuk sebuah kedai daging sejuk beku di Taman Inderawasih, Perai di sini awal bulan ini.
“Hasil siasatan ke atas suspek mendapati mereka mengaku melakukan kegiatan itu dan menjual daging berkenaan yang bernilai RM35,000 kepada seorang lelaki.
“Mereka juga dipercayai melakukan kegiatan sama di sebuah premis daging sejuk beku di Sungai Kob, Kulim, Kedah,” katanya kepada pemberita hari ini.
Menurut Shafee, suspek yang bergerak dari Johor itu menyasarkan kawasan utara bagi melakukan kegiatan berkenaan kerana sudah kerap ditangkap di kawasan selatan.

“Suspek utama berusia 32 tahun mengaku mengupah tiga rakannya yang tidak bekerja melakukan kegiatan itu dengan menawarkan gaji di antara RM5,000 hingga RM8,000.
“Untuk melakukan kegiatan tersebut, suspek membuat carian kedai sejuk beku di laman sosial Facebook dan Google,” katanya.
Beliau berkata, polis merampas sebuah lori bersama alat pemotong besi, troli serta 395 kotak daging kerbau dan kambing sejuk beku bagi membantu siasatan.
Menurutnya, kes disiasat mengikut Seksyen 457 Kanun Keseksaan. – K! ONLINE


Penganjur gagal SOP, bazar akan ditutup
Oleh MOHD YUNUS YAKKUB

15 April 2021, 3:52 pm
KLANG – Semua penganjur bazar Ramadan perlu memastikan pematuhan prosedur operasi standard (SOP) di bazar Ramadan seluruh negeri ini atau berdepan tindakan penutupan.
Ketua Polis Selangor, Datuk Arjunaidi Mohamed berkata, ini bagi memastikan tidak wujudnya kluster baharu susulan ingkar mematuhi SOP tersebut.
“Saya telah arahkan agar semua Ketua Polis Daerah dan petugas-petugas di bawah untuk mengambil tindakan tegas mulai sekarang kepada semua individu yang melanggar SOP.
“Penganjur juga bertanggungjawab dan selia bazar Ramadan dengan SOP atau akan dicadangkan penutupan bazar itu,” katanya pada sidang akhbar di sini hari ini.
Dalam pada itu, beliau menegaskan kawalan sekatan jalan raya (SJR) akan diperketatkan terutama pada hujung minggu yang mempunyai pergerakan yang lebih berbanding hari biasa.
Arjuandi menegaskan, sebahagian daripada kompaun dikeluarkan sebelum ini juga adalah berkaitan kesalahan merentas negeri.

“Pihak Bukit Aman juga telah memberi arahan untuk kita membuat penelitian yang lebih kepada semua permohonan rentas negeri dan hanya memberi kepada perkara-perkara berkaitan pekerjaan, pendidikan dan hal-hal kecemasan,” jelasnya. -K!ONLINE


Polis mohon notis merah kesan Nicky
15 April 2021, 4:46 pm
KUALA LUMPUR – Polis Diraja Malaysia (PDRM) dalam proses untuk mendapatkan notis merah bagi memohon bantuan Polis Antarabangsa (Interpol) dalam usaha menjejaki ahli perniagaan dalam buruan, Datuk Seri Nicky Liow Soon Hee.
Ketua Polis Johor, Datuk Ayob Khan Mydin Pitchay berkata, permohonan itu dijangka dapat diperoleh petang ini bagi membolehkan pihak polis membuat permohonan secara rasmi kepada Interpol.
Menurutnya, sebelum ini Timbalan Ketua Polis Negara, Datuk Seri Acryl Sani Abdullah Sani memaklumkan PDRM sudah memohon dua notis, iaitu biru dan merah.
“Notis biru berfungsi untuk mengesan lokasi di mana suspek berada manakala notis merah pula membolehkan kita membuat permohonan kepada Interpol bagi memberkas suspek.
“Petang ini, kita akan dapatkan waran baru dari Mahkamah Petaling Jaya untuk kita buat permohonan notis merah,” ujarnya kepada pemberita.
Ayob (dua kanan) bertanya sesuatu kepada ibu kanak-kanak berkenaan ketika lawatannya, hari ini.
Terdahulu, beliau bersama polis Kontinjen Johor hadir memberikan sumbangan derma kepada anak anggota polis, Nur Aafiyah Mikayla Mohd Asnadi, 2, yang menghidap kanser retina di Wad Wanita dan Kanak-kanak, Hospital Kuala Lumpur (HKL), di sini hari ini.

Dalam perkembangan sama, jelasnya, pihaknya percaya suspek yang berusia 33 tahun itu masih berada di negara ini. – K! ONLINE


Stesen kereta api di Jepun dinamakan ‘Detective Conan’
Oleh KOSMO!

15 April 2021, 2:34 pm
NAGOYA, JEPUN – Sebuah stesen kereta api di Jepun diberi nama sementara sebagai ‘Meitantei Konan’ yang bermaksud ‘Detective Conan’ bagi meraikan tayangan filem terbaharu kartun animasi detektif kanak-kanak popular itu yang mula ditayangkan esok, lapor agensi berita Kyodo kelmarin.
Para penumpang yang melalui Laluan Meitetsu Inuyama di wilayah Aichi sehingga 30 Jun ini dapat melihat papan tanda terbaharu yang dipasang di hadapan stesen tersebut yang bertulis ‘Konan Station’.
Sebagai sebahagian daripada promosi, platform kereta api serta beberapa bahagian di stesen Meitantei Konan turut dihias dengan watak-watak daripada siri popular itu selain beberapa acara turut dirancang bagi menambahkan lagi keterujaan terhadap tayangan filem tersebut.
Turut tidak terkecuali adalah sebuah patung yang menjadi lokasi titik pertemuan di stesen tersebut, Nana-chan, yang turut ditukar menjadi Shuichi Akai, watak seorang ejen Biro Siasatan Persekutuan (FBI) dalam filem terbaharu itu.
Patung berkenaan memegang senapang pada satu tangannya, serta turut dipakaikan dalam pakaian yang menyerupai watak tersebut sehingga 20 April ini. – Agensi


13 SJR di Kelantan sepanjang PKP
Oleh ROHANA MOHD. NAWI

15 April 2021, 2:42 pm
KOTA BHARU – Polis Kelantan akan menjalankan sebanyak 13 sekatan jalan raya (SJR) di tujuh daerah berikutan pelaksanaan Perintah Kawalan Pergerakan (PKP) yang bermula esok hingga 29 April.
Ketua Polis Kelantan, Datuk Shafien Mamat berkata, dua SJR masing-masing dijalankan di Bachok, Pasir Mas, Tumpat, Machang manakala tiga di Kota Bharu dan satu di Tanah Merah serta Pasir Puteh.
Katanya, sehubungan dengan itu, orang ramai juga tidak dibenarkan merentas daerah dan hanya boleh berada di daerah masing-masing sepanjang PKP.
“Di peringkat awal, kita akan menempatkan seramai 500 pegawai dan anggota di semua SJR dengan dibantu Jabatan Sukarelawan Malaysia (Rela) dan Angkatan Pertahanan Malaysia (APM) dan Angkatan Tentera Malaysia ( ATM).
“Setakat ini, kita mengikut segala prosedur operasi standard (SOP) PKP sebelum ini yang ditetapkan oleh Majlis Keselamatan Negara (MKN),” katanya pada sidang akhbar di Ibu Pejabat Polis Kontinjen Kelantan di sini hari ini.
Shafien berkata, setakat ini, orang ramai masih dibenarkan makan di restoran dan kedai makan dengan SOP yang ketat sepanjang PKP di Kelantan.

Katanya, selain SJR, polis juga akan menjalankan pemantauan di premis-premis perniagaan yang menjual juadah berbuka untuk memastikan pematuhan SOP dalam kalangan pengunjung.
“Kita juga akan bekerjasama dengan pihak berkuasa tempatan (PBT) untuk menjalankan operasi di premis perniagaan. Pemantauan perlu dijalankan kerana peningkatan kes Covid-19 agak ketara di Kelantan dalam tempoh seminggu ini.
“Individu yang ingkar SOP bakal dikompaun sebanyak RM1,500, RM5,000 dan RM10,000. Setakat ini, tiada lagi individu yang dikompaun RM5,000 dan RM10,000 di Kelantan,” katanya. -K! ONLINE


Bagi seringgit pun tetap rasuah
Oleh MOHD YUNUS YAKKUB

15 April 2021, 3:07 pm
SHAH ALAM – Seorang pengarah syarikat pembekalan komponen elektronik diberikan teguran keras oleh Hakim Mahkamah Sesyen di sini bahawa pemberian wang untuk tujuan tertentu walaupun RM1 adalah rasuah sebelum dijatuhi penjara 30 hari dan denda RM30,000, hari ini.
Hakim Rozilah Salleh menjatuhkan hukuman itu selepas tertuduh, Ang Boon Chin, 60, mengaku bersalah terhadap pertuduhan pilihan memberikan suapan RM10,000 menceroboh tanah rizab sungai, tiga minggu lalu.
Bon Chin juga diperintahkan menjalani tambahan tiga bulan penjara sekiranya gagal membayar denda itu. Selain itu, sejumlah RM10,000 yang merupakan barang kes diserahkan kepada Suruhanjaya Pencegahan Rasuah Malaysia (SPRM) untuk pelupusan hak.
Rozilah dalam penghakimannya mengulangi sebanyak tiga kali supaya tertuduh tidak melakukan perbuatannya sekali lagi.
“Kamu telah berusia 60 tahun dan hanya tahu rasuah salah selepas ditangkap. Walaupun RM1 (untuk rasuah) salah, ini pula RM10,000. Jadi, jangan ulangi lagi,” katanya.
Mengikut pertuduhan, Boon Chin didakwa telah memberi suapan wang tunai RM10,000 kepada seorang penolong pegawai daerah dan tanah Klang sebagai balasan tidak mengambil tindakan terhadap kilangnya, Gallex Enterprise (M) Sdn. Bhd.

Ini berikutan syarikat tersebut sedang disiasat atas kesalahan menceroboh tanah kerajaan di Lot 85096, Jalan Lengkuk Selatan, Taman Perindustrian Pandamaran di sini di bawah Seksyen 425 (1) Kanun Tanah Negara. Perbuatan itu dilakukan di Pejabat Daerah dan Tanah Klang pada 23 Mac lalu.
Justeru, Boon Chin boleh dipenjara sehingga 15 bulan atau denda atau kedua-duanya sekali mengikut Seksyen 214 Kanun Keseksaan.
Timbalan Pendakwa Raya SPRM Fadhli Ab. Wahab memohon hukuman setimpal berikutan kesalahan tertuduh adalah serius kerana menceroboh tanah rizab sungai yang boleh menyebabkan pencemaran.
“Tertuduh juga telah membawa sampul berisi RM10,000 untuk merasuah pegawai yang terlibat akan tidak mengambil tindakan kepadanya ketika diminta hadir memberikan keterangan,” katanya.
Peguam Lo Mei Na mewakili tertuduh memohon hukuman ringan susulan anak guamnya mempunyai penyakit jantung dan telah memberikan kerjasama kepada SPRM.
Kosmo! pada 6 April lalu melaporkan sambutan hari jadi ke-60 pastinya menjadi kenangan tidak dilupakan seorang pengarah syarikat pembekalan komponen elektronik apabila mengaku bersalah di Mahkamah Sesyen Shah Alam atas pertuduhan menceroboh tanah rizab sungai. -K!ONLINE


Boleh berbuka puasa di padang, tepi pantai Melaka
Oleh DIYANATUL ATIQAH ZAKARYA

15 April 2021, 2:38 pm
MELAKA – Kerajaan negeri membenarkan orang ramai berbuka puasa di mana-mana kawasan lapang dan riadah termasuk dataran Majlis Bandaraya Melaka Bersejarah (MBMB), padang dan di tepi pantai.
Pengerusi Jawatankuasa Perumahan, Kerajaan Tempatan, Alam Sekitar, Datuk Seri Ghaffar Atan berkata, bagaimanapun rakyat negeri ini hendaklah bekerjasama mematuhi prosedur operasi standard (SOP) ditetapkan oleh pihak kerajaan.
“Nak berbuka puasa dekat mana-mana tempat lapang, tak ada masalah. Kita bukan lagi di dalam Perintah Kawalan Pergerakan (PKP) atau PKP Bersyarat, yang penting ikut SOP.
“Ini adalah tahun kedua kita menghadapi virus Covid-19, kita sepatutnya telah terbiasa dengan pengamalan SOP ini, yang penting pakai pelitup muka, guna pembasmi kuman dan kekalkan jarak,”katanya.
Beliau berkata demikian ketika ditemui selepas mengadakan majlis Santuni Permata Hati dan Bacaan Yasin Perdana MBMB sempena Ulang Tahun ke-18 MBMB di Hospital Melaka. -K! ONLINE


Agong zahir tahniah kejayaan dua pelajar ke Kolej Harvard
Oleh MOHD RIDZAUDDIN ROSLAN

15 April 2021, 3:36 pm
PETALING JAYA-Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada dua pelajar Malaysia susulan kejayaan mereka menempatkan diri di Kolej Harvard, Amerika Syarikat.
Menurut kenyataan dikeluarkan Istana Negara, Al-Sultan Abdullah menzahirkan rasa bangga atas pencapaian ditonjolkan Muhammad Hamdi Ahmad Hakimi dan Jarell Cheong Tze masing-masing berasal dari Pahang dan Kuala Lumpur.
“Kedua-dua mereka bakal memasuki kelas sarjana bagi tahun 2025 di mana masing-masing merancang untuk melanjutkan pelajaran dalam jurusan ekonomi dan matematik.
“Pelajar terbabit juga merupakan antara 1,968 individu terpilih ekoran melepasi tahap kelayakan ketat yang ditetapkan daripada sejumlah 57,435 permohonan seluruh dunia,” katanya di sini tadi.
Kata kenyataan itu lagi, kejayaam kedua-dua pelajar itu membuktikan Malaysia mampu melahirkan individu berkualiti, berwibawa dan bertaraf antarabangsa.
“Seri Paduka Baginda menzahirkan harapan semoga kejayaan mereka berdua menjadi sumber inspirasi kepada seluruh rakyat Malaysia, khususnya para belia untuk bekerja keras dan berusaha mencapai kejayaan masing-masing.

“Al-Sultan Abdullah mengucapkan selamat maju jaya kepada Muhammad Hamdi dan Jarell serta mendoakan mereka dilimpahi kejayaan cemerlang dan terus mengharumkan nama Malaysia di persada antarabangsa,” titahnya.
Muhammad Hamdi merupakan lulusan Sekolah Menengah Sains Alam Shah sebelum beralih ke A-Level di Kolej Tuanku Ja’afar sebagai Cendikiawan Bank Negara Kijang.
Jarrell pula menamatkan Sijil Pelajaran Malaysia dan A-Level di Sekolah Menengah Seri Bintang Utara, Kuala Lumpur dan Sunway College, Petaling Jaya. -K! ONLINE


Panduan tuntutan akibat vaksinasi akan diumum Isnin
Oleh AMREE AHMAD

15 April 2021, 3:40 pm
PUTRAJAYA – Kementerian Kesihatan (KKM) dijangka mengumumkan garis panduan permohonan tuntutan waris mangsa kematian akibat Program Imunisasi Covid-19 Kebangsaan (PICK).
Menterinya, Datuk Seri Dr. Adham Baba berkata, beliau sendiri akan menjelaskan mengenai perkara itu ekoran timbul kebimbangan kononnya tiada pampasan jika mangsa meninggal dunia.
“Insya-Allah, pada Isnin minggu depan saya akan mengumumkannya sendiri agar waris yang terlibat lebih tahu prosedur lengkap sekiranya berlaku insiden tidak diingini tersebut,” katanya dalam sidang akhbar selepas melancarkan buku ‘Malaysia Health Sector Response To Covid-19 Pandemic: Perspective From The Field’ di pejabatnya di sini hari ini.
Mengulas lanjut, Adham berkata, untuk mereka yang terkesan teruk akibat wabak Covid-19 termasuk kes kematian, ia di bawah peranan Agensi Pengurusan Bencana Negara (Nadma).
“Badan ini ada peruntukan khas yang disediakan oleh kerajaan menerusi Majlis Keselamatan Negara (MKN) jika punca pesakit disahkan maut disebabkan pandemik itu sendiri,” katanya.
Justeru, beliau meminta waris pesakit itu agar tampil berunding dengan pihak Nadma bagi mendapatkan penjelasan dan memohon pampasan selain melampirkan dokumen sokongan. -K! ONLINE


Bawa penerima vaksin boleh rentas negeri
Oleh NOR AINNA HAMZAH

15 April 2021, 2:31 pm
SEREMBAN – Individu yang perlu membawa tanggungan bagi temujanji pemberian vaksin pada fasa kedua Program Imunisasi Covid-19 Kebangsaan akan diberikan kebenaran untuk merentas negeri.
Menteri Penyelaras Program Imunisasi Covid-19
Kebangsaan (PICK), Khairy Jamaluddin berkata, perkara berkenaan telah dipersetujui dan diputuskan Majlis Keselamatan Negara (MKN) semalam.
Menurutnya, individu berkenaan boleh mengemukakan bukti temujanji vaksin tanggungan masing-masing kepada pihak berkuasa.
“Ada anak duduk di Kuala Lumpur, nak rentas negeri balik ke Negeri Sembilan, nak bawa ibu bapa uzur, warga emas ke temujanji vaksin.
“Boleh tunjuk temujanji kepada pihak berkuasa dan kita bagi kelonggaran kepada ahli keluarga yang ingin balik ke kampung mereka untuk bawa tanggungan mereka ke temujanji vaksin,” katanya kepada pemberita sempena Lawatan ke Pusat Pemberian Vaksin (PPV) Kerajaan Negeri Sembilan di Dewan Majlis Bandaraya Seremban (MBS), di sini, tadi.
Turut hadir, Setiausaha Kerajaan Negeri Sembilan, Datuk Dr Razali Ab Malik dan Pengarah Kesihatan Negeri, Datin Dr Harlina Abdul Rashid. -K! ONLINE


Sembilan dalang perjudian online dicekup
Oleh EDDY AQMAL MOHAMED HAMIDI

15 April 2021, 2:26 pm
KUALA LUMPUR – Seramai sembilan individu ditahan kerana didapati terlibat dengan kegiatan perjudian secara online menerusi dua serbuan berasingan di sebuah kondominium di Jalan Talalla Kampung Atap di sini lewat malam tadi.
Ketua Polis Daerah Dang Wangi, Asisten Komisioner Mohamad Zainal Abdullah berkata, kesemua suspek ditahan menerusi serbuan Ops Dadu oleh sepasukan anggota dan pegawai dari Jabatan Siasatan Jenayah Ibu Pejabat Polis Daerah Dang Wangi susulan maklumat serta risikan yang dilakukan.
“Serbuan pertama dilakukan kira-kira pukul 11.30 malam dan pasukan serbuan telah menahan dua lelaki tempatan berusia 23 dan 27 tahun selain merampas sembilan unit telefon bimbit pelbagai jenama, lima set komputer, 23 keping kad sim dan wang tunai berjumlah RM4,666.
“Pihak polis seterusnya menyerbu sebuah lagi unit kediaman di kondominum sama kira-kira pukul 12.30 tengah malam dan menahan tujuh individu terdiri daripada empat lelaki tempatan dan masing-masing seorang lelaki China, wanita tempatan dan wanita warga Vietnam,” katanya menerusi satu kenyataan hari ini.
Menurut Mohamad Zainal, tangkapan dalam serbuan kedua itu berusia 20 hingga 26 tahun dan pasukan serbuan turut merampas 18 unit telefon bimbit pelbagai jenama, empat set komputer dan wang tunai berjumlah RM950.
“Tahanan reman ke atas dua tangkapan pertama dibenarkan selama dua hari sehingga esok bagi siasatan di bawah Seksyen 4(1)(g) Akta Rumah Judi Terbuka 1953 dan Seksyen 420 Kanun Keseksaan

“Tujuh individu yang ditahan dalam serbuan kedua pula direman tiga hari sehingga 17 April ini bagi sisatan di bawah Seksyen Seksyen 4 (1)(g) Akta Rumah Judi Terbuka 1953, Seksyen 420 Kanun Keseksaan dan Seksyen 6(1)(c) Akta Imigresen 1959/63,” tegas beliau.
Difahamkan, kesemua individu yang ditahan merupakan daripada sindiket perjudian yang sama namun menjalankan operasi di dua unit kediaman berbeza di kondominium berkenaan.
Tambah Mohamad Zainal, Polis Dang Wangi memohon kerjasama masyarakat untuk menyalurkan sebarang maklumat berkenaan aktiviti judi online di kawasan sekitar Daerah Dang Wangi.
“Orang ramai yang mempunyai maklumat boleh menghubungi IPD Dang Wangi di talian 03-26002222 atau Hotline Polis Kuala Lumpur di talian 03-21159999 atau mana-mana balai polis yang berhampiran,” katanya. -K! ONLINE


Ebit Lew belanja gelandangan nasi beriani
Oleh MUHD AFIQ AL-HAFIZ MAT YUSOF

15 April 2021, 3:09 pm
PETALING JAYA – Pendakwah terkenal, Ebit Lew bermurah hati memborong nasi beriani dan tomato untuk 300 orang gelandangan bagi berbuka puasa di sekitar ibu negara di sini semalam.
Menurut laman Facebooknya, Ebit Lew telah memborong makanan tersebut di beberapa gerai sebelum membawanya ke kawasan gelandangan di sekitar ibu negara untuk diagihkan sebelum waktu berbuka.
“Paling terharu bila saya mula menyiapkan makanan untuk diagihkan, semua sudah beratur dan barisan makin ramai saya hanya mampu berdoa agar makanan mencukupi. Bila tengok ada anak-anak kecil ceria lagi buat hati ini semakin sayu.
“Nasib setiap orang berbeza namun saya rasa bersyukur dan melihat mereka buat rasa tenang bahagia. Rata-rata mereka bertanyakan khabar dan mengucapkan terima kasih yang membuatkan sebahagiannya hati saya rasa kecil kerana cara mereka menghargai makanan,” katanya di sini hari ini.
Mengulas lanjut, makanan yang disediakan untuk 300 orang tersebut habis tidak sampai 40 minit dan semua gelandangan tanpa mengira bangsa atau agama dapat menikmati juadah tersebut selepas waktu berbuka.
“Dahulu, saya sering tidur di masjid, kadang-kadang tumpang makan sekiranya ada jamuan. Saya selalu lapar masa duduk di Kuala Lumpur untuk mencari kerja sebab duit semua hantar ke kampung. Ujian kan.

“Kumpulan saya gembira kerana dapat berbuka bersama golongan gelandangan dan orang susah di jalanan. Melihat sebahagian mereka makan di atas lantai dan di tepi jalan mebuatkan hati bertambah sayu. Semoga menjadi asbab kebaikan dan kenangan terindah buat kami,” ujarnya.


‘Rapunzel’ akhirnya potong rambut, derma kepada Muzium Ripley’s Believe It or Not!
Oleh KOSMO!

15 April 2021, 3:00 pm
GUJARAT, INDIA – Seorang remaja yang digelar Rapunzel kerana memiliki rambut panjang yang tidak pernah dipotong sejak berumur enam tahun mendermakan rambutnya kepada Muzium Ripley’s Believe It or Not! bagi memberi inspirasi kepada orang ramai, lapor agensi berita United Press International kelmarin.
Nilanshi Patel, 18, pernah mencipta Guinness World Record sebagai remaja yang mempunyai rambut terpanjang ketika berumur 16 tahun dengan ukuran sepanjang 170 sentimeter (sm).
Gadis itu mengambil keputusan memotong rambut pendek rambutnya beberapa hari sebelum ulang tahunnya yang ke-18 dengan ukuran terakhir  mencecah 199 sm sebelum didermakan kepada Muzium Ripley’s Believe It or Not!
“Rambut ini banyak membawa tuah kepada saya dan kini tiba masa untuk saya jadikan ia sesuatu yang boleh dikongsi dengan orang lain,” ujarnya kepada pegawai Guinness World Record.
Tambah Nilanshi, dia ada mempertimbangkan untuk mendermakan rambutnya kepada kanak-kanak pesakit kanser untuk dibuat rambut palsu.
Bagaimanapun ibunya, Kaminiben Patel meyakinkan gadis itu untuk mempamerkan rambutnya di muzium agar dapat memberi inspirasi kepada orang ramai.

Nilanshi sukakan gaya rambut terbaharunya. – Guinness World Records/Ripley’s Believe It or Not!/United Press International
Rambut Nilanshi kini sedang dalam persiapan untuk dipamerkan di Muzium Ripley’s Believe It or Not! dahulu sebelum dipindahkan ke Muzium Guinness World Records Hollywood di Los Angeles, Amerika Syarikat (AS).
“Saya sukakan gaya rambut terbaharu dan berharap orang ramai akan mendapat inspirasi daripada rambut ‘Rapunzel’  yang akan dipamerkan kelak,” ujarnya. – Agensi


Manusia bertopengkan syaitan – Sajat
Oleh MOHD. HAIKAL ISA

15 April 2021, 1:08 pm
PETALING JAYA – Usahawan kosmetik sensasi yang masih hilang jejak, Nur Sajat terus memuat naik kenyataan kontroversi menerusi Instagramnya.
Terbaharu, Nur Sajat atau nama lengkapnya, Muhammad Sajjad Kamaruzzaman, 36, menyifatkan kebanyakan manusia bersifat munafik.
“Biarlah tiada agama daripada ada agama, rasa diri itu bagus dari tak pernah buat dosa. Kebanyakannya ramai munafik. Manusia bertopengkan syaitan,” tulisnya melalui InstaStory.
ANTARA luahan Sajat dalam Instagramnya.
Tulis Sajat juga, orang cerdik agama yang membuatkan dirinya menjauhi dari agama Islam.
“Orang agama yang minta sangat aku jauh dari agama Islam. Lagi aku pertahankan, lagi mereka buli aku. Orang-orang acah alim, semua sibuk maki, hina, herdik dan beri sindirian yang menghina.
“Aku dengan cara aku dan aku tak percaya mana-mana dah. Bagi aku semua itu karut,” ujarnya.

Untuk rekod, sudah Sajat sebulan diburu Jabatan Agama Islam Selangor (JAIS).
Sehingga kini, usahawan itu masih belum berjaya dijejaki sejak waran tangkap ke atasnya dikeluarkan 23 Februari lalu. Pihak polis memaklumkan kemungkinan Sajat berada di luar negara. – K! ONLINE


Potong gaji kerana terlalu lama di tandas
Oleh KOSMO!

15 April 2021, 12:30 pm
TAIPEI, Taiwan – Seorang lelaki mencetuskan kontroversi di media sosial apabila mengeluh gajinya dipotong kerana menghabiskan masa terlalu lama di dalam tandas pada waktu bekerja, lapor portal berita Oddity Central kelmarin.
Pekerja hanya dikenali sebagai Encik A itu menyuarakan ketidakpuasan hatinya di laman Facebook. Majikan Encik A pada bulan lalu memotong gajinya selepas dia menghabiskan masa selama 49.5 jam atau 2 jam sehari di tandas.
Namun, dia berang kerana majikannya tidak memaklumkan bahawa menghabiskan masa terlalu lama di dalam tandas boleh menyebabkan gajinya dipotong.
Lelaki itu memuat naik keluhannya di kumpulan Facebook Blame 2 Commune. Dia juga meminta nasihat ahli-ahli lain tentang kesnya.
Menurutnya, dia berkerja 22 hari atau bersamaan 195 jam dengan bayaran sebanyak 106 yuan sejam (RM101).
Namun, selepas menerima gajinya, Encik A menyedari sebanyak 4,400 yuan (RM2,779) telah dipotong.

Dia diberitahu bahawa rakaman televisyen tertutup (CCTV) mendapati dia menghabiskan masa 50 jam di tandas manakala majikannya hanya membenarkan penggunaan tandas selama satu jam sehari.
“Ya, saya berada di dalam tandas untuk masa yang lama, namun itu tidak bermakna gaji saya boleh dipotong begitu sahaja?” kata Encik A sambil menambah, dan syarikat turut mengugut memecatnya jika dia enggan membiarkan sahaja kes pemotongan gajinya itu. – Agensi


PLUS menang kes culas bayar tol lebih RM500,000
Oleh EDDY AQMAL MOHAMED HAMIDI

15 April 2021, 1:13 pm
PETALING JAYA – Tindakan sebuah syarikat logistik yang lepas tangan apabila pekerja mereka culas membayar tol sewaktu memandu di lebuh raya akhirnya mengundang padah apabila diarahkan mahkamah untuk menyelesaikan bayaran melebihi RM500,000.
Projek Lebuhraya Usahasama Berhad (PLUS) menerusi satu kenyataan berkata, pihaknya sebelum ini telah membuat tuntutan terhadap sebuah syarikat logistik melibatkan 19 buah kenderaan milik syarikat berkenaan yang dengan sengaja mengelak daripada membayar tol di lebuh raya PLUS sejak beberapa tahun lalu.
“Mahkamah Persekutuan telah memutuskan bahawa syarikat tersebut telah dipertanggungjawabkan dengan liabiliti vikarius (vicarious liability) bilamana pemandu atau pekerja syarikat terbabit gagal untuk menjelaskan jumlah tol yang telah ditetapkan.
“Keputusan Mahkamah Persekutuan itu adalah berikutan rayuan syarikat berkenaan terhadap keputusan Mahkamah Tinggi Shah Alam pada 20 Julai 2017 yang membenarkan tuntutan PLUS sebanyak RM518,369.27 dengan kos sebanyak RM100,000 susulan kegagalan pemandu syarikat tersebut membayar tol di lebuh raya PLUS,” katanya.
Tambah kenyataan itu, pihak PLUS memandang serius tindakan segelintir pemandu kenderaan yang dengan sengaja mengelak untuk membayar tol dan memohon kerjasama semua syarikat logistik dan pemilik kenderaan berat supaya memandang serius perkara ini serta memantau tindakan pemandu atau pekerja mereka.
“Pihak PLUS turut mengenalpasti beberapa taktik penipuan tol yang digunakan oleh pemandu-pemandu kenderaan berat dan sedang mengambil langkah-langkah pencegahan perlu termasuk mengambil tindakan undang-undang terhadap mereka yang terlibat.

“Pada masa sama, PLUS juga berkolaborasi dengan pihak berkuasa yang berkenaan bagi membendung kejadian penipuan pembayaran tol di lebuh raya,” ujar kenyataan itu. – K! ONLINE


Dituduh kaki kikis, Fiza bengang pemfitnah libatkan dua bekas suami
Oleh MOHAMMAD SHAHEMY AZMI

15 April 2021, 1:04 pm
PETALING JAYA – Pelakon dan juga penyanyi Fiza Halim akhirnya hilang sabar apabila tampil mempertahankan diri ekoran imejnya tercalar akibat digelar kaki sondol dan mata dutian oleh bekas adik iparnya sejak bulan lalu.
Kesabaran Fiza sudah sampai pada tahap kemuncak apabila individu yang memulakan cerita tersebut telah mengeruhkan lagi keadaan sehingga tergamak menghubungi isteri kepada bekas suami pertamanya.
Bukan itu sahaja, individu terbabit juga turut melibatkan bekas suami keduanya iaitu penyanyi, Adam AF.
Menerusi beberapa hantaran yang dimuat naik dalam InstaStory miliknya, Fiza atau nama sebenarnya Siti Zaidatul Fiza Abdul Halim berkata, dia enggan untuk memanjangkan cerita tentang tuduhan yang telah dilemparkan kepadanya, namun keadaan semakin menjadi-jadi apabila dia mengambil pendekatan berdiam diri.
“Lagi saya diam, makin menjadi-jadi. Makin melampau. Saya tidak mahu panjang cerita lagi dah. Sudah bercerai (dengan suami ketiga) setahun lebih.
“Sudah-sudahlah. Kalau tidak puas hati datang jumpa saya atau panggil saya jumpa dekat sana (belah bekas suami). Tak perlu nak kaitkan orang itu, orang ini (bekas suami terdahulu). Perlu ke nak bercerita pada umum?” tulisnya.

Dalam hantaran itu juga, Fiza mengingatkan individu terbabit supaya berhati-hati kerana dikhuatiri aib sendiri akan terbuka apabila sibuk menjaja aib orang lain.
“Jangan dek kerana nak buat aib saya, aib sendiri terbuka nanti. Nak kata saya berkahwin cerai tiga kali? Mak dia apa kurangnya? Bukan tiga kali juga ke?” jelasnya.
Pada masa sama, bekas anggota kumpulan Elite itu juga meminta pihak terbabit untuk membuktikan jika selama ini dia menjadi ‘kaki kisis’ sepanjang perkahwinannya.
“Buktikan pada saya apa yang saya kikis selama perkahwinan kami. Ada ke saya dapat rumah? Ada ke saya pakai kereta mewah? Ada ke duit berjuta dalam akaun saya?
“Siapa kikis siapa sebenarnya sekarang ini? Awal perkahwinan pun ‘bekas’ ini pakai kereta Gen2 arwah bapa saya yang dibeli secara tunai dengan hasil titik peluh saya sendiri,” ujarnya.
Menerusi satu hantaran berbeza, Fiza mendakwa dia tahu dirinya menjadi bahan cercaan dan hinaan netizen atas tuduhan yang telah dilemparkan kepadanya.
Bagaimanapun, dia tidak menyalahkan netizen atas penghinaan yang diberikan kepadanya, malah telah memaafkan semua yang telah menghina, mencaci dan menutuk dirinya dan keluarga.
“Saya sudah pun memaafkan semua yang pernah menghina, mencaci, mengutuk saya dan keluarga, kecuali si pemfitnah.
“Kita tunggu keputusan pihak berwajib nanti (mahkamah),” jelasnya.
Pada 7 Julai lalu, Fiza telah membuat satu laporan polis di Balai Polis Mutiara Damansara terhadap individu yang merupakan bekas adik iparnya yang telah menuduhnya sebagai kaki sondol dan pemusnah rumah tangga orang.
Tuduhan itu menyebut bahawa dia menjadi punca keruntuhan rumah tangga abangnya dengan bekas isteri terdahulu.
Untuk rekod, Fiza sebelum ini pernah mendirikan rumah tangga bersama Ahmed Farriq Zainul Abidin sekitar 206 namun bercerai pada 4 Novembver 2010. Mereka dikurniakan dua orang cahaya kata iaitu Ferra Aryana, 13, dan Feeya Adyrra, 12.
Untuk perkahwinan kali kedua, Fiza telah mendirikan rumah tangga bersama bekas peserta program Akademi Fantasia, Adam pada September 2013 yang juga berakhir dengan penceraian.
Fiza kemudiannya mendirikan rumah tangga ketiga bersama Aizat Al-Jefri Abdul Kudus pada Disember 2016 dan hasil perkongsian hidup, pasangan ini dikurniakan seorang cahaya mata perempuan Bernama Baby Aleena. -K! ONLINE


KKM cadang rentas negeri sambut Aidilfitri ditangguh
Oleh KOSMO!

15 April 2021, 1:58 pm
PUTRAJAYA – Kementerian Kesihatan (KKM) mencadangkan pergerakan rentas negeri bagi sambutan Aidilfitri tahun ini ditangguhkan susulan situasi penularan pandemik Covid-19 yang masih membimbangkan ketika ini.
Menteri Kesihatan, Datuk Seri Dr. Adham Baba berkata, ia berikutan terdapat varian baharu dalam komuniti dan program Imunisasi masih diteruskan
“Memandangkan kes harian masih meningkat dan belum stabil maka pergerakan ini perlu ditangguhkan. Program vaksinasi pun masih dijalankan,” katanya.
Beliau berkata demikian dalam sidang akhbar selepas melancarkan buku ‘Malaysia Health Sector Response to COVID-19: Perspectives From The Field’ di pejabatnya hari ini.
Katanya, bazar Ramadan juga akan ditutup iika terdapat kluster jangkitan dipercayai daripada aktiviti bazar. -K! ONLINE
Perkara itu dimaklumkan Menteri Kesihatan, Datuk Seri Dr. Adham Baba sebentar tadi.

Berita lanjut menyusul. -K! ONLINE


Salt Bae disaman RM20.7 juta kerana langgar hak cipta
Oleh KOSMO!

15 April 2021, 1:00 pm
MANHATTAN, NEW YORK – Cef selebriti, Nusr-et Gokce atau lebih dikenali sebagai Salt Bae, disaman AS$5 juta (RM20.7 juta) oleh seorang pelukis yang mendakwa bintang media sosial itu menggunakan hasil seninya di seluruh dunia tanpa kebenaran, lapor akhbar New York Post kelmarin.
Cef selebriti media sosial itu didakwa menggunakan hasil seni William Hicks dan seorang lagi pelukis, Josphe Lurato d tanpa kebenaran kedua-dua artis tersebut.
Menurut tuntutan di Mahkamah Persekutuan Manhattan, Hicks berkata, pada September 2017 Nusr-et telah melantik dia dan Iurato untuk menghasilkan mural cef itu dalam gaya uniknya yang sedang menabur garam.
Karya pertama dipaparkan di sebuah kedai stik Salt Bae di Miami dan mural kedua di restorannya di Doha, Dubai serta New York.
Bagaimanapun, pada tahun lalu, Hicks mendapati bahawa Salt Bae dan syarikatnya menggunakan imej sama di seluruh dunia. Imej tersebut dipaparkan pada tingkap kedai, papan tanda digital, menu, tisu, beg bungkusan dan label perasa makanan, kesemuanya tanpa kebenaran Hicks.
“Defendan terlibat dalam perlakuan mengedarkan secara meluas dan tanpa kebenaran serta penggunaan karya seni asal di restoran stik Nusr-et serta restoran Salt Bae Burger di lokasi-lokasi antaranya New York, Dubai dan Istanbul,” demikian menurut saman tersebut.

Susulan itu, Hicks pada April 2020 telah menghantar surat yang menuntut Salt Bae dan syarikatnya supaya berhenti menggunakan karya lukisan asal namun diabaikan oleh cef itu.
Dia sebaliknya memperluaskan penggunaan karya tersebut di lokasi-lokasi seperti di Doha, D Maris Bay di Turki, Boston, Dallas dan beberapa lagi lokasi tambahan di Istanbul.
Nusr-et mula mendapat perhatian dunia pada tahun 2017 apabila gambar signatur uniknya yang menabur garam ke atas stik menjadi tular di Instagram. – Agensi


Kaji semula kebenaran buka bazar Ramadan – KJ
Oleh NOR AINNA HAMZAH

15 April 2021, 12:36 pm
SEREMBAN – Majlis Keselamatan Negara (MKN) diminta untuk meneliti kembali kelonggaran yang diberikan terutamanya kebenaran bazar Ramadan susulan pengesanan 17 kes positif Covid-19 membabitkan varian South African B.1.351.
Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata, varian berkenaan dikenalpasti sebagai varian yang mempunyai kadar kebolehjangkitan yang lebih tinggi dan sesetengah vaksin juga dilihat kurang efektif ke atas varian berkenaan.
Khairy Jamaluddin
Menurutnya yang juga Menteri Sains, Teknologi dan Inovasi, minggu lalu gelombang ketiga sudah dapat dikurangkan, namun jumlah berkenaan kembali meningkat sejak beberapa hari lalu.
“MKN perlu berbincang kembali sama ada untuk teruskan kelonggaran yang telah kita beri. Kita tak salahkan orang ramai sebab orang ramai memang nak pergi bazar Ramadan… tapi agak sukar untuk penjarakan sosial.
“Tak kira apa jua penguatkuasaan yang ada di situ, akhirnya akan berada dalam keadaan berdekatan dengan orang lain… sama ada (MKN) teruskan atau tak teruskan (bazar Ramadan)… MKN perlu melihat serius perkara ini,” katanya kepada pemberita sempena Lawatan ke Pusat Pemberian Vaksin (PPV) Kerajaan Negeri Sembilan di Dewan Majlis Bandaraya Seremban (MBS), di sini, tadi. – K! ONLINE


Empat Ramadan penuh warna, variasi Azrinaz
Oleh MOHAMMAD SHAHEMY AZMI

15 April 2021, 2:14 pm
PETALING JAYA – Setiap orang ada kisah Ramadan tersendiri. Pokok-pangkal, semuanya tergantung kepada rezeki dan acuan hidup seseorang.
Begitu juga dengan bekas personaliti televisyen, Azrinaz Mazhar Hakim yang merangkumkan empat sambutan Ramadan bermula 2018 hingga 2021 dengan empat variasi penuh warna.
Menerusi sekeping foto yang dimuat naik dalam Instagramnya, Azrinaz berkongsi pengalaman bermaknanya apabila berpuasa buat kali pertama di bumi Palestine ketika Ramadan 2018.
“Gambar ini pada tahun 2018 ketika saya di bumi Palestine pada bulan Ramadan. Banyak pengalaman dan pengajaran dikutip khususnya dalam sejarah Islam pada zaman Baginda Rasulullah SAW dan Nabi Isa A.S,” tulisnya.
Pada tahun 2019 pula, bekas pembaca berita itu berkongsi pula pengalaman berpuasa ketika dapat menunaikan haji di Kota Suci Mekah.
“Ramadan 2019, syukur ke hadrat Ilahi saya diberi peluang untuk menunaikan Rukun Islam keempat selama sebulan penuh walaupun ketika itu sedang hamil. Alhamdulillah,” kongsinya.

Azrinaz dalam pada itu turut berkongsi kelainan pengalaman puasa pada tahun 2020 yang dirasai seluruh penduduk di seluruh dunia ekoran penularan pandemik Covid-19.
“Ramadan 2020 dunia ditimpa musibah yang tidak pernah disangka akal fikiran. Pandemik global merangut puluhan juta manusia. Dalam keadaan norma baharu, Covid-19 tidak mematahkan semangat umat Islam untuk merebut pahala.
“Hikmah disebalik Covid-19 ini memberi kita lebih fokus pada amalan ibadah. Dengan larangan keluar, maka tiada jemputan berbuka, tiada majlis sosial. Secara tak langsung memberi masa yang lebih untuk beribadat dan berterawih,” kata Azrinaz, 42.
Pada sambutan puasa tahun ini, Azrinaz yang baru sahaja menimang cahaya mata pada 26 Mac lalu itu juga berkongsi pengalaman puasa dalam keadaan masih berpantang.
“Tahun 2021 juga punyai cerita tersendiri. Jika 2019 saya dapat menjalani ibadah puasa dengan penuh, sebaliknya pada tahun ini, saya hanya mampu melihat kenikmatan mereka beriftar (berbuka). Ketika keluarga bangun untuk sahur, saya bangun untuk menyusukan bayi. Allah SWT sebaik-baik perancang,” katanya.
Sekadar info, Azrinaz telah memiliki seorang seorang anak perempuan, Areesya Malaykha, 2, hasil perkongsian hidup dengan suami, Fairos Khan Abdul Hamid yang dinikahi pada 1 Mei 2018.
Menerusi perkahwinan terdahulu bersama Sultan Brunei, Sultan Hassanal Bolkiah, Azrinaz dikurniakan sepasang cahaya mata iaitu, Pengiran Muda Abdul Wakeel, 15, dan Pengiran Anak Puteri Ameerah Wardatul Bolkiah, 13. – K! ONLINE